UAI DIMASUKKAN KE HOSPITAL

KUALA LUMPUR: Penceramah Ustaz Azhar Idrus dilapor dimasukkan ke hospital bagi menerima rawatan dipercayai akibat masalah kesihatan membabitkan paru-paru dan jantung.

Beberapa tokoh agama mengambil kesempatan untuk mendoakan kesihatan serta kesembuhan Azhar.

Pendakwah Habib Ali Zaenal Abidin Abu Bakar antara individu yang turut mendoakan agar Azhar diberikan kesembuhan dan ‘Afiah.

“Angkatlah dari hambaMu Ustaz Azhar Idrus akan sakitnya. Berilah kesembuhan padanya sesungguhnya Engkau adalah Tuhan yang Maha Menyembuhkan, dan berilah ‘Afiah padanya sesungguhnya Engkau adalah Tuhan yg Maha memberi ‘Afiah.

“Tiada kesembuhan melainkan daripadaMu dgn kesembuhan yang segera lagi tidak sedikit pun tersisa dari sakitnya, Amin,” katanya dalam hantaran di Facebook.

Beliau turut berkongsi gambar pendakwah Syeikh Muhammad Nuruddin al-Banjari melawat Azhar di Hospital Sultanah Nur Zahirah, Kuala Terengganu.

Sebelum ini, kuliah Maghrib Ustaz Azhar Idrus yang sepatutnya berlangsung Masjid Kampung Bukit Tadok, Kuala Telemung, Terengganu semalam terpaksa ditangguhkan pada waktu lain.

“Ditangguhkan atas sebab kesihatan, doakan kesembuhan buat murabbi Ustaz Azhar Idrus,” katanya hantaran di Facebook Ustaz Azhar Idrus.–AlHijrah Online


PM ANWAR UMUM BANTUAN SEKOLAH AGAMA RAKYAT PULAU PINANG SEBANYAK RM4.61 JUTA

JAWI: Kerajaan hari ini mengumumkan peruntukan sebanyak RM4.61 juta bagi Bantuan Sekolah Agama Rakyat (BSAR) Negeri Pulau Pinang untuk tahun ini, dalam usaha memperkukuhkan institusi pendidikan agama di negeri itu.

Perdana Menteri Datuk Seri Anwar Ibrahim berkata peruntukan tersebut meliputi Kelas Asas Fardhu Ain (KAFA) (RM1.37 juta), Sekolah Rendah Agama Rakyat (SRAR) (RM541,740) dan Sekolah Menengah Agama Rakyat (SMAR) (RM394,750).

“Sekolah Tahfiz diluluskan sebanyak RM191,740, Sekolah Agama Bantuan Kerajaan (SABK) diberi RM184,700, sekolah pondok sebanyak RM160,000 dan Tadika Islam (TADIS) RM63,830,” katanya ketika berucap pada Majlis Peluncuran Pembangunan Masjid Lama Sungai Bakap, Seberang Perai Selatan di sini hari ini.

Anwar yang juga Menteri Kewangan berkata Kerajaan Negeri Pulau Pinang turut meluluskan RM500,000 bagi KAFA Menengah (Yayasan Islam Pulau Pinang) dan RM1.2 juta bagi Zakat Pulau Pinang.

Dalam pada itu, Anwar menegaskan peruntukan Kerajaan Perpaduan yang diwakili pelbagai parti politik tanah air kepada Islam dan orang Melayu, lebih tinggi berbanding peruntukan yang diberikan tiga tahun lepas, ketika negara di bawah pemerintahan Perikatan Nasional (PN).

Justeru, beliau meminta rakyat agar tidak terpedaya dengan fitnah yang ditaburkan pembangkang mengenai kestabilan, bantuan dan kesediaan Kerajaan Perpaduan kepada rakyat tanpa mengira kaum dan bangsa.

“Saya memegang amanah, saya berterima kasih kepada kawan-kawan saya baik dalam PKR, Amanah ataupun DAP, tidak pernah timbul isu peruntukan. UMNO yang telah bersama dengan kita, nampak dalam prinsip ini dia juga tidak berbeda pendapat,” kata Perdana Menteri. —Alhijrah Online


ANWAR YAKIN PH DAPAT RAMPAS KERUSI PARLIMEN BAGAN DATUK

BAGAN DATUK: Pakatan Harapan (PH) yakin dapat merampas kerusi Parlimen Bagan Datuk pada Pilihan Raya Umum ke-15 (PRU-15) yang merupakan kubu kuat Barisan Nasional (BN).

Pengerusinya Datuk Seri Anwar Ibrahim berkata ini kerana calon PH iaitu Datuk Seri Shamsul Iskandar Mohd Akin pernah mengalahkan bekas Ketua Menteri Melaka Tun Mohd Ali Rustam, kini Yang Dipertua Negeri, di Parlimen Hang Tuah Jaya pada PRU-14.

“Walaupun (keyakinan untuk mengalahkan Datuk Seri Dr Ahmad Zahid Hamidi) tidak terlalu tinggi tetapi kalau kita dapat undi mencukupi daripada (kaum) Melayu, India dan Cina di sini,  kita akan lakar sejarah di Bagan Datuk,” katanya.

Anwar, yang bertanding di Parlimen Tambun, berkata demikian ketika berucap pada Jelajah Harapan bersama calon PH bagi kerusi Bagan Datuk di Arena Selekoh di sini hari ini.

Ahmad Zahid, yang merupakan penyandang kerusi Parlimen Bagan Datuk sejak 1995, turut dicabar calon Perikatan Nasional Dr Muhammad Faiz Na’aman dan calon Bebas Mohamed Tawfik Tun Dr Ismail.–AlHijrah Online


FAMA JANGKA SEJUTA ORANG HADIRI ‘KENDURIAN’ SEMPENA FIESTA DURIAN 2016

KUALA LUMPUR, 3 Jun – Lembaga Pemasaran Pertanian Persekutuan (FAMA) menjangkakan sejuta orang akan menghadiri acara “KenDurian” sempena Fiesta Durian 2016 selama tiga hari bermula 29 Julai ini.

Pengerusi FAMA Tan Sri Badruddin Amiruldin berkata acara itu akan berlangsung serentak di Pusat Transformasi Luar Bandar (RTC) Gopeng di Perak, perkarangan Masjid daerah Barat Daya, Balik Pulau di Pulau Pinang dan Dataran Dewan Bandaraya Kuala Lumpur.

“Pengunjung berpeluang membeli pelbagai jenis durian sepanjang tiga hari itu seperti Musang King, durian kampung dan durian klon,” katanya pada sidang media di Menara Kuala Lumpur di sini, hari ini. Selain itu, FAMA akan mengadakan pelbagai aktiviti seperti Kembara Durian Antarabangsa Malaysia, Durian Fun Run, Konvensyen Durian Asia, Durian Cyclethon dan Durian Master Chef.

“Kita mahu buah durian bukan setakat dimakan tetapi dijadikan sebagai aktiviti hiburan yang mempunyai kelasnya tersendiri selain menjadi pilihan bertaraf korporat,” katanya.

Badruddin berkata acara kemuncak ‘The Longest Durian Crepe’ sepanjang 500 meter, yang bakal disenaraikan di dalam Malaysia Book of Records, akan diadakan di Balik Pulau. Sementara itu, Fiesta Durian akan diadakan di seluruh negara bermula 1 Julai hingga akhir September ini bagi mempromosikan produk buah-buahan tempatan termasuk manggis dan rambutan kepada pengemarnya selain menarik minat pelancong asing.

FAMA menyediakan 3,500 tan durian sepanjang fiesta itu dengan anggaran nilai belian RM20 juta.

BERNAMA


MADRASAH TAHFIZ BUKAN TEMPAT PEMULIHAN AKHLAK?

Madrasah Tahfiz bukan tempat pemulihan akhlak sebaliknya didikan anak-anak harus bermula dari rumah. — Pesuruhjaya SUHAKAM

Ikuti susulan khas isu Tahfiz di Berita AlHijrah 12 November 2019. — AlHijrah Online


NAIK TARAF KLANG SEBAGAI BANDAR RAYA KUKUH HASRAT WUJUDKAN GREATER KLANG VALLEY

SHAH ALAM: Persetujuan yang dibuat Kerajaan Persekutuan berhubung cadangan menaik taraf Majlis Perbandaran Klang (MPK) ke status Majlis Bandaraya Klang akan mengukuhkan lagi hasrat kerajaan Selangor mewujudkan pentadbiran “Greater Klang Valley”.

Menteri Besar Datuk Seri Amirudin Shari berkata beliau menyambut baik pengumuman Menteri Pembangunan Kerajaan Tempatan Nga Kor Ming semalam mengenai keputusan jemaah menteri untuk mengiktiraf pihak berkuasa tempatan (PBT) di Klang sebagai bakal bandar raya keempat di negeri itu.

Katanya pengumuman itu menjadikan MPK bakal berstatus  bandar raya selepas Majlis Bandaraya Petaling Jaya (MBPJ), Majlis Bandaraya Shah Alam (MBSA), dan Majlis Bandaraya Subang Jaya (MBSJ).

Katanya Greater Klang Valley yang melibatkan keempat-empat PBT berkenaan dirangka agar dapat menjadi model metropolitan di Malaysia serta Asia Tenggara.

“Penaiktarafan itu dapat menjadikan, Bandar Diraja Klang yang kaya dengan sejarah dapat terus dibangunkan sebagai bandar yang mampan serta mempunyai peluang ekonomi yang tinggi.

“Dengan lahirnya Greater Klang Valley, pentadbiran keempat-empat PBT ini dapat dikukuhkan dan diselaraskan melalui penggunaan satu sistem untuk meningkatkan kecekapan perkhidmatan bagi memudahkan urusan kerajaan sebagai pembekal perkhidmatan dengan rakyat sebagai pengguna khususnya penduduk dari Petaling Jaya ke Klang,” katanya dalam kenyataan malam ini.

Amirudin berkata Greater Klang Valley juga dapat menjadi “test bed” untuk perkhidmatan berasaskan teknologi Internet kelajuan tinggi khususnya 5G ke arah menawarkan perkhidmatan kerajaan sepenuhnya digital di lokaliti berkenaan.

Menurutnya penjelmaan Greater Klang Valley akan menjadi antara fokus utama pentadbiran kerajaan negeri dalam penggal yang akan datang sekiranya mendapat mandat baharu daripada rakyat.

“Perancangan rapi sebegini adalah satu lagi petunjuk bahawa pentadbiran kerajaan negeri tidak leka dan sentiasa mencari ruang memperbaiki proses dan tahap perkhidmatannya,” katanya.

Beliau berkata cadangan dan keputusan itu akan dipersembahkan kepada Sultan Selangor Sultan Sharafuddin Idris Shah bagi mendapat perkenan baginda serta proses pemasyhuran MPK kepada bandar raya.

Semalam, Nga berkata selaras dengan pengumuman penaiktarafan itu kementeriannya menerusi Program Sentuhan Kasih KPKT meluluskan 21 projek berjumlah RM5 juta bagi menaik taraf kemudahan awam sekitar PBT tersebut, yang akan bermula dalam kadar segera dan dijangka siap menjelang akhir tahun ini.–AlHijrah Online


AGONG JALANI PEMERIKSAAN DI HOSPITAL, GERING DI BAHAGIAN KAKI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sedang menjalani pemeriksaan serta pemantauan pakar perubatan di sebuah hospital di sini kerana gering di bahagian kaki.

Datuk Pengelola Bijaya Diraja Istana Negara Datuk Ahmad Fadil Shamsuddin berkata walau bagaimanapun, kesihatan Al-Sultan Abdullah secara amnya dalam keadaan baik dan tidak membimbangkan.

Sehubungan itu, Ahmad Fadil berkata semua program dalam masa terdekat yang melibatkan keberangkatan Seri Paduka ditangguhkan ke tarikh yang akan diumumkan kelak.

“Seri Paduka dijadualkan berangkat pulang bersemayam di Istana Negara dalam masa terdekat setelah selesai menjalani rawatan,” katanya dalam kenyataan di sini, hari ini.

Ahmad Fadil berkata rakyat diseru bersama-sama mendoakan semoga Seri Paduka dikurniakan kesembuhan segera dan keafiatan yang berpanjangan.–AlHijrah Online


BAYAR ZAKAT SECARA ‘DRIVE-THRU’ DI MASJID WILAYAH PERSEKUTUAN

Prihatin dengan ancaman COVID-19, pembayaran zakat kini boleh dilakukan melalui kaedah ‘drive-thru’ di Masjid Wilayah Persekutuan.

Ikuti laporan Berita AlHijrah mengenai kaedah baharu itu, selain pembayaran secara atas talian bagi memudahkan umat Islam membayar zakat fitrah. — AlHijrah Online


PENCERAMAH BEBAS DITAHAN KES AMANG SEKSUAL REMAJA LELAKI BAWAH UMUR

SHAH ALAM: Seorang penceramah bebas ditahan polis untuk membantu siasatan kes melakukan amang seksual fizikal terhadap beberapa remaja lelaki bawah umur pada Khamis lalu.

Ketua Polis Selangor, Datuk Arjunaidi Mohamed berkata, suspek dipercayai berkenalan dengan mangsa dalam program motivasi di sekolah sekitar Selangor.

“Siasatan awal polis mendapati suspek berkenalan dengan mangsa dalam program motivasi yang diadakan di sekolah di sekitar Selangor.

“Hasil perkenalan itu, suspek didakwa melakukan jenayah amang seksual fizikal terhadap semua mangsa,” katanya dalam kenyataan, hari ini.

Beliau berkata, setakat ini, polis menerima empat laporan pada 30 Ogos lalu berkaitan kes terbabit, iaitu dua dibuat di Ibu Pejabat Polis Daerah (IPD) Klang Selatan dan masing-masing satu laporan di IPD Shah Alam dan IPD Kajang.

Ujarnya, laporan itu masing-masing dibuat empat individu berusia lingkungan 17 hingga 18 tahun yang mendakwa menjadi mangsa amang seksual fizikal lelaki berkenaan.

Susulan laporan polis yang dibuat, Arjunaidi berkata, sepasukan pegawai dan anggota Jabatan Siasatan Jenayah, Ibu Pejabat Polis Kontinjen (IPK) Selangor menahan suspek pada jam 4 petang Khamis lalu.

Katanya, polis kemudian memperoleh kebenaran Mahkamah Majistret Klang untuk menahan lelaki berkenaan selama enam hari sehingga 14 September untuk siasatan mengikut Seksyen 14(a) Akta Kesalahan Seksual Terhadap Kanak-Kanak 2017.

Mengulas lanjut, hukuman bagi kesalahan di bawah seksyen itu adalah hukuman penjara tidak melebihi 20 tahun dan boleh dikenakan sebatan, mengikut peruntukan undang-undang.

Beliau juga menasihatkan orang ramai untuk tidak membuat sebarang spekulasi berhubung kejadian itu bagi mengelak menjejaskan siasatan serta menimbulkan kegusaran dalam kalangan masyarakat.

“Polis tidak akan teragak-agak untuk mengambil tindakan tegas terhadap mana-mana pihak yang didapati cuba mengelirukan masyarakat dengan menyebarkan berita atau isu tidak tepat,” katanya. –AlHijrah Online


POLIS TAHAN LELAKI MYANMAR SENGAJA CEDERAKAN DIRI DALAM KEMALANGAN

SHAH ALAM: Polis menahan seorang lelaki warga Myanmar, yang dipercayai  dengan sengaja mencederakan dirinya dalam satu kemalangan jalan raya di sekitar Klang, minggu lepas.

Ketua Polis Daerah Klang Utara ACP S. Vijaya Rao berkata pihaknya menerima satu laporan polis dari seorang lelaki tempatan pada Khamis lalu (7 April), yang mengatakan semasa sedang memandu dan sampai di sebuah jalan, seorang lelaki tidak dikenali yang berada di tengah jalan secara tiba-tiba berlari meluru ke arah keretanya dan melompat ke arah cermin hadapan.

“Selepas kemalangan itu berlaku, pengadu memaklumkan kepada pejalan kaki yang melanggar keretanya itu bahawa kenderaannya terdapat rakaman kamera papan pemuka dan pejalan kaki tersebut terus beredar dari lokasi kemalangan, dan hanya mengalami kecederaan kecil,” katanya dalam kenyataan hari ini.

Bertindak atas maklumat, Vijaya Rao berkata pihak polis telah menahan lelaki berumur 25 tahun itu di Jalan Shahpadu Rantau Panjang, Klang pagi tadi dan kini direman untuk siasatan lanjut.

“Kes diklasifikasi di bawah Seksyen 336 Kanun Keseksaan iaitu perbuatan yang membahayakan nyawa atau keselamatan diri orang lain,” katanya.

Kejadian kemalangan itu turut tular menerusi satu video berdurasi 45 saat, yang dimuat naik di laman sosial Facebook semalam. —AlHijrah Online


KALIMAH ALLAH: KDN KAJI, KEMAS KINI ARAHAN PENTADBIRAN LEBIH MENYELURUH

KUALA LUMPUR: Kementerian Dalam Negeri (KDN) mengambil langkah mengkaji dan mengemaskini arahan pentadbiran yang lebih menyeluruh bagi menangani isu penggunaan kalimah “Allah”, “Baitullah”, “Solat”, dan “Kaabah”.

Menteri Dalam Negeri Datuk Seri Saifuddin Nasution Ismail berkata usaha itu agar selari dengan kepentingan dan kemaslahatan masyarakat berbilang kaum dan agama di Malaysia serta penyeliaan dan kawalan yang lebih berkesan terhadap bahan-bahan penerbitan yang menyalahi peruntukan perundangan yang berkuatkuasa.

“KDN turut memperhalusi dengan teliti keputusan Mahkamah Tinggi Kuala Lumpur pada 10 Mac 2021 yang mendapati terdapat percanggahan antara keputusan yang dibuat oleh Kabinet pada 19 Mei 1986 dan Arahan Pentadbiran yang kemudiannya dikeluarkan oleh KDN pada 5 Disember 1986,” katanya dalam kenyataan hari ini.

Kenyataan Saifuddin hari ini merujuk keputusan KDN dan Kerajaan Malaysia yang menarik balik rayuan berhubung keputusan Mahkamah Tinggi yang memutuskan bahawa penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka.

Pada 10 Mac 2021, Mahkamah Tinggi membuat keputusan tersebut selepas membenarkan permohonan semakan kehakiman yang difailkan Jill Ireland Lawrence Bill, wanita suku kaum Melanau dari Sarawak yang beragama Kristian.

Menjelaskan perkara itu, Saifuddin berkata keputusan Mahkamah Tinggi Kuala Lumpur telah dibuat dengan menggunakan pendekatan perundangan sivil dan pentadbiran iaitu isu berkaitan rampasan bahan penerbitan pada ketika itu dan bukanlah dari sudut teologi ataupun apa jua yang melibatkan penggunaan kalimah Allah.

Ia kerana, fungsi mahkamah itu sendiri adalah tidak bersesuaian untuk memutuskan hal ehwal berkaitan agama secara spesifik.

“Justeru, dalam penghakiman Mahkamah Tinggi Kuala Lumpur pada 10 Mac 2021, jelas bahawa Hakim membuat keputusan berdasarkan pendekatan secara pentadbiran dan tidak menyentuh mengenai penggunaan kalimah Allah serta ianya didapati konsisten dengan keputusan Mahkamah Persekutuan terhadap kes Titular Roman Catholic Archbishop Kuala Lumpur lawan Menteri Dalam Negeri pada tahun 2014.

“Bersangkutan dengan hal ini, keputusan kerajaan untuk tidak meneruskan permohonan rayuan tersebut adalah dibuat mengikut case-by-case basis; tanpa menjejaskan fakta bagi setiap satu kes yang sedang dalam tindakan mahkamah,” katanya.

Dalam pada itu katanya KDN akan memfokuskan kepada aspek ketenteraman awam selaras dengan Perkara 11(5) Perlembagaan Persekutuan yang memperuntukkan bahawa kebebasan beragama tersebut tidaklah membenarkan apa-apa perbuatan yang berlawanan dengan mana-mana undang-undang am yang berhubungan dengan ketenteraman awam, kesihatan awam atau kemoralan.

Tambahnya KDN memberikan komitmen terhadap pencegahan penyebaran unsur-unsur yang memudaratkan ketenteraman awam melalui tindakan penyeliaan dan kawalan terhadap bahan penerbitan yang memudaratkan atau mungkin memudaratkan ketenteraman awam secara berterusan selaras dengan peruntukan di bawah Akta Mesin Cetak dan Penerbitan 1984 (Pindaan) 2012 serta Perkara 11 Perlembagaan Persekutuan.

KDN sekali lagi menegaskan Perkara 11(1) dan Perkara 11(4) Perlembagaan Persekutuan memperuntukkan sungguh pun setiap individu berhak menganuti dan mengamalkan agamanya, namun masih tertakluk kepada undang-undang Persekutuan/ Negeri yang boleh mengawal atau menyekat pengembangan doktrin atau kepercayaan agama lain dalam kalangan orang Islam. – AlHijrah Online


PENULARAN POLIO: GOLONGAN TOLAK VAKSIN HARUS INSAF

MELAKA: Golongan menolak vaksin terutama ibu bapa yang enggan membenarkan anak mereka diberi suntikan vaksin imunisasi, seharusnya insaf dengan kes polio baru-baru ini yang hanya boleh dicegah dengan vaksin sebagai pelindung kepada nyawa terutama kanak-kanak.

Perunding pakar pediatrik dan ahli imunologi Datuk Dr Musa Mohd Nordin berkata ini kerana polio merupakan penyakit amat berbahaya apabila satu daripada 200 mereka yang dijangkiti akan lumpuh seluruh badan, manakala lima hingga 10 peratus dijangkiti meninggal dunia.

Lebih memburukkan keadaan, katanya, polio merupakan penyakit yang amat mudah berjangkit serta merebak kesan daripada najis, lendir, makanan, sistem sanitasi dan persekitaran tidak bersih.

“Tiada penawar untuk menyembuhkan penyakit polio ini ditemui hingga ke hari ini tetapi polio boleh dicegah dengan vaksin yang telah lama terbukti selamat dan berkesan.

“Polio ini suatu penyakit yang amat serius, maka pastikan anda dapat imunisasi yang lengkap dan bagi mereka menolak vaksin saya harap ini jadi suatu keinsafan buat mereka,” katanya ketika dihubungi Bernama.

Pada 6 Dis lepas seorang bayi lelaki berusia tiga bulan dari Tuaran, Sabah dimasukkan ke Unit Rawatan Rapi sebuah hospital selepas disahkan dijangkiti vaccine-derived poliovirus type 1 (VDPV1), merupakan kes polio pertama setelah Malaysia diisytiharkan bebas penyakit itu 27 tahun lepas.

Menurut Jadual Imunisasi Kebangsaan Malaysia, bayi perlu menerima vaksin polio tidak aktif (IPV) pada usia dua bulan, tiga bulan dan lima bulan. Bayi itu juga perlu diberi dos tambahan apabila mencapai usia 18 bulan.

Dr Musa berkata tahap imunisasi bagi sesebuah komuniti mencegah penyakit dengan berkesan adalah 95 peratus dan menurutnya Kementerian Kesihatan serta semua pihak terlibat telah melaksana langkah imunisasi membanggakan apabila negara ini melebihi 96 peratus tahap imunisasi nasional.

Bagaimanapun beliau berkata apa yang membimbangkan adalah kegagalan sesetengah komuniti setempat di negara ini terutama di kawasan pendalaman memperoleh vaksin antaranya akibat kurang pengetahuan seterusnya gagal mencapai tahap imunisasi berkesan 95 peratus itu.

“Syabas Kementerian Kesihatan kerana telah melaksana pemantauan dan mengambil respons awal apabila dua setengah bulan lepas berlaku penularan polio di Filipina. Saya percaya kementerian akan mengambil langkah meningkatkan liputan imunisasi dalam kalangan komuniti tahap imunisasi rendah ini,” katanya.

Media sebelum ini turut melaporkan siasatan di kawasan tempat tinggal kanak-kanak dijangkiti polio itu mendapati 23 daripada 199 orang berumur antara dua bulan hingga 15 tahun tidak menerima vaksin polio, menunjukkan hanya 88.4 peratus menerima vaksin polio dalam kumpulan itu. — BERNAMA


DUA MAUT, SATU CEDERA MOTOSIKAL BERTEMBUNG DI YAN

ALOR SETAR: Dua penunggang motosikal maut manakala seorang pembonceng cedera dalam kemalangan di Jalan Sungai Dedap, dekat Yan, malam tadi.

Ketua Polis Daerah Yan DSP Shahnaz Akhtar Haji berkata dalam kejadian kira-kira 9.15 malam itu, mangsa yang maut ialah Mohd Khatib Sharbini Tajuddin, 41, dan Nur Aina Ellysya Abdul Hadi, 13, manakala adiknya, Nur Aina Syafiqa Abdul Hadi, 11, mengalami kecederaan.

“Kejadian berlaku ketika Mohd Khatib Sharbini yang menunggang motosikal jenis Honda EX5 dalam perjalanan dari arah Sungai Limau Dalam menghala ke Kampung Bahagia manakala Nur Aina Ellysya bersama adiknya yang menaiki motosikal jenis Yamaha Y15ZR dari arah Kampung Bahagia menghala ke Sungai Limau Dalam.

“Tiba di tempat kejadian, motosikal dua beradik itu telah masuk ke laluan bertentangan sebelum bertembung dengan motosikal yang ditunggangi Mohd Khatib Sharbini. Akibat pertembungan itu, kedua-dua mangsa yang mengalami kecederaan parah meninggal dunia di lokasi kejadian,” katanya dalam kenyataan di sini, hari ini.

Shahnaz Akhtar berkata mayat kedua-dua mangsa dibawa ke Hospital Yan untuk bedah siasat manakala mangsa yang cedera turut menerima rawatan di hospital sama.

Siasatan dijalankan di bawah Seksyen 4(1) Akta Pengangkutan Jalan 1987 dan polis sedang mengesan saksi kejadian itu. — AlHijrah Online


PM SARAN TUBUH SURUHANJAYA PATUH SYARIAH

PUTRAJAYA: Kawal selia industri halal dalam negara boleh disatukan melalui penubuhan Suruhanjaya Patuh Syariah, kata Perdana Menteri Datuk Seri Ismail Sabri Yaakob.

Dalam ucaptama sempena Syarahan Tun Abdullah Ahmad Badawi hari ini, Ismail Sabri berkata pada masa ini, cadangan kawal selia sedia ada lebih terhad kepada sektor kewangan Islam melalui Bank Negara Malaysia dan Suruhanjaya Sekuriti manakala Jabatan Kemajuan Islam (JAKIM) pula mengawal selia industri halal.

“Oleh itu, kawal selia lebih komprehensif boleh disatukan misalnya melalui penubuhan Suruhanjaya Patuh Syariah.

“Saya menyeru saranan ini dapat diberi perhatian sewajarnya agar aspirasi menjadikan Malaysia sebagai Model Rujukan Utama dalam bidang Ekonomi Halal dapat  direalisasikan,” katanya di sini.

Turut hadir, Ketua Pengarah Perkhidmatan Awam Datuk Seri Mohd Shafiq Abdullah, Pengerusi Pertubuhan Legasi Tun Abdullah Ahmad Badawi (Legasi) Datuk Jefridin Atan dan Naib Canselor Universiti Kebangsaan Malaysia Professor Datuk Dr Mohd Ekhwan Toriman.

Ismail Sabri berkata ekonomi Malaysia kini berdepan dengan ketidakpastian yang berlaku di peringkat global selain persaingan semakin sengit dalam ekonomi serantau.

Beliau berkata peranan dan sumbangan ekonomi halal tempatan terhadap ekonomi negara masih boleh dipertingkatkan atau ditambah baik supaya menjadi lebih signifikan.

“Berdasarkan laporan Global Islamic Economy Report (2016/2017 hingga 2020/2021), Malaysia menduduki peringkat pertama daripada segi skor petunjuk ekonomi Islam global. Bahkan, Malaysia menunjukkan prestasi teratas dalam sektor kewangan Islam.

“Namun begitu, enam sektor lain, iaitu makanan halal, pelancongan, fesyen, kosmetik dan farmaseutikal, media dan rekreasi masih ada ruang diperbaiki untuk meningkatkan skor dalam sektor tersebut,” katanya.

Beliau berkata pada masa ini, ekonomi halal dilihat lebih mencakupi dan berkembang sekitar sektor kewangan dan makanan, sekali gus memperlihatkan kewajaran bahawa aspek ekonomi halal itu perlu diberikan perhatian dan diperbetulkan.

Perdana Menteri berkata kepesatan kewangan Islam antaranya dipacu oleh permintaan masyarakat terhadap sistem bebas riba, mempunyai unsur gharar dan masyir (spekulasi atau perjudian) selain adanya juga kawal selia dan model pengembangan sistem kewangan Islam yang tersedia di peringkat global.

Justeru itu, beliau berkata Pelan Induk Ekonomi Halal harus diupayakan dan diusahakan oleh pemegang taruh untuk memperkasakan ekonomi halal yang mana ia boleh dilakukan dengan meningkatkan peranannya dalam pelbagai sektor ekonomi halal dalam pembangunan negara.

Ismail  Sabri berkata ekonomi halal menggabungkan elemen keperluan agama dalam perniagaan dengan menekankan hubungan sesama manusia bersandarkan persaudaraan dan kesamaan manakala harta dan segala sumbernya di muka bumi pula dimiliki dan dikawal sepenuhnya oleh Allah.

“Sehubungan itu, ekonomi halal perlu diangkat sebagai salah satu sistem yang berdaya saing dan penyumbang kepada ekonomi negara.

“Selain itu, pasaran produk halal juga patut berkembang sehingga ke negara-negara bukan Islam,” katanya.

Beliau berkata industri produk halal di Malaysia mula diberi perhatian dalam Pelan Induk Perindustrian II, 1996-2005, dan diikuti pula Dasar Pertanian Negara Ketiga, 1998-2010, dengan industri itu dibangunkan kerana Malaysia mempunyai kemudahan infrastruktur dan kemahiran dalam teknologi pemprosesan.

“Kepentingan industri halal ini turut dititikberatkan dalam Pelan Induk Perindustrian Ketiga, 2006-2020, Kementerian Perdagangan Antarabangsa dan Industri (MITI). Pelan induk ini mempunyai teras strategik antara lainnya menjadikan Malaysia pusat serantau bagi produk dan perkhidmatan halal seperti produk farmaseutikal, peralatan perubatan, pemprosesan makanan, tekstil dan pakaian,” katanya.

Dalam pada itu, Ismail Sabri berkata program pembangunan modal insan dalam bidang ekonomi halal di peringkat antarabangsa diharap dapat dilaksanakan.

“Pihak kementerian khususnya Kementerian Pengajian Tinggi, Jakim, Halal Development Corporation dan pihak industri diseru supaya dapat menyokong usaha murni ini,” katanya.

Dalam majlis itu, Ismail Sabri turut melancarkan Dana Endowmen Ekonomi Halal dengan dana permulaan sebanyak RM1 juta, yang ditubuhkan oleh Legasi dan Hadahri Global Foundation dengan kerjasama Fakulti Ekonomi dan Pengurusan Universiti Kebangsaan Malaysia (UKM).

“Tujuan utama penubuhan dana endowmen ini adalah membangunkan kepemimpinan dalam penyelidikan dan pendidikan dalam bidang ekonomi halal. Ini meliputi bidang Sains dan Teknologi, dan Sains Kemanusiaan.

“Saya menyambut baik penubuhan Dana Endowmen Ekonomi Halal ini dan berharap usaha ini dapat memperkasakan aktiviti akademik dan intelektual dalam bidang ekonomi halal agar Malaysia dapat menerajui agenda ekonomi halal di peringkat pengajian tinggi,” katanya.–AlHijrah Online


PRU15 TIDAK SESUAI DIADAKAN KETIKA MUSIM BANJIR – KJ

PUTRAJAYA: Cadangan untuk melaksanakan Pilihan Raya Umum (PRU) Ke-15 pada musim banjir adalah tidak sesuai.

Menteri Kesihatan Khairy Jamaluddin Abu Bakar menjelaskan, ia berdasarkan beberapa faktor terutamanya keselamatan, keperluan tenaga kerja dan kesihatan rakyat.

“Sebab pertama adalah tenaga kerja kerana banyak tenaga kerja yang diperlukan untuk pilihan raya malah pada bulan monsun pun ramai yang perlu dikerahkan untuk menjaga pusat pemindahan sementara (PPS), jaga keselamatan rakyat dan jaga pemindahan.

“Kedua, dari segi kemudahan… PPS banyak diadakan di sekolah dan ia (sekolah) juga jadi pusat buang undi (bagi pilihan raya),” katanya, hari ini.

Ujar Khairy Jamaluddin, dari sudut kesihatan, pelbagai penyakit berjangkit bawaan air akan meningkat sekiranya tiba musim banjir.

Sementara itu, isu berkenaan PRU15 telah dibangkitkan ketika mesyuarat kabinet pagi tadi namun ia terpulang kepada keputusan Perdana Menteri Datuk Seri Ismail Sabri Yaakob untuk menentukan tarikh PRU yang sesuai.—AlHijrah Online


FASA PERALIHAN ENDEMIK: JANGAN ‘PADAM’ NORMA BAHARU

KUALA LUMPUR: Fasa peralihan ke endemik bermula 1 April ini bukan bermakna rakyat Malaysia melupakan norma baharu yang menjadi amalan sepanjang lebih dua tahun ini susulan pandemik COVID-19.

Menteri Komunikasi dan Multimedia Tan Sri Annuar Musa berkata rakyat sebaliknya perlu terus mengekalkan amalan positif termasuk soal penjagaan kebersihan diri.

“Kita jangan padam semua norma-norma baharu ini, kebersihan diri misalnya. Contohnya pakai pelitup muka, kalau di Jepun ia lazim, dulu pun kita rasa pakai pelitup muka ini macam (amalan) yang asing, tetapi sekarang kalau tak bawa pelitup muka, kita rasa ada yang tak kena, jadi elok kita teruskan amalan ini,” katanya ketika ditemu bual dalam rancangan Responsif: Peralihan Ke Fasa Endemik yang disiarkan melalui TV1 malam ini.

Annuar berkata dasar norma baharu seperti bekerja dari rumah dan membeli secara dalam talian juga boleh dijadikan budaya jika dirasakan bersesuaian.

“Begitu juga dengan sistem pengudaraan di dalam bangunan, dahulu kalau nak membina bangunan tiada siapa yang peduli tentang ini, tetapi kini ia menjadi antara perkara yang perlu diberi perhatian, ini semua boleh kita teruskan dan buat ubah suai mana yang sesuai,” katanya.

Ditanya mengenai Pilihan Raya Umum ke-15 (PRU15) yang mungkin boleh dilaksanakan apabila lebih banyak kelonggaran terhadap prosedur operasi standard mulai 1 April ini,  Annuar berkata kerajaan perlu melihat keperluan pilihan raya tersebut diadakan.

“Bila ia perlu berlaku, itu atas pertimbangan kerajaan, pertama jika ia sudah cukup tempoh atau belum, jika sudah, maka ia patut diadakan.

“Kedua, adakah situasi semasa mengizinkan proses demokrasi itu berjalan, jika keadaan keselamatan mengizinkan, ia boleh diadakan atau tidak, kerajaan perlu buat keputusan, semasa proses transisi ini adalah masa paling baik untuk kerajaan merenung sama ada ia boleh diadakan atau tidak,” katanya.

Bagaimanapun, katanya, proses untuk membubarkan Parlimen bukan perkara kecil dan perlu mengambil kira kesan kepada negara termasuk pelaburan ke dalam negara, dasar-dasar yang sedang berjalan dan pertumbuhan ekonomi.–AlHijrah Online


KPM TIDAK KOMPROMI ISU MURID DIROTAN SEHINGGA CEDERA – FADHLINA

KUALA PILAH: Kementerian Pendidikan (KPM) tidak akan berkompromi sekiranya benar dakwaan seorang murid lelaki Tahun Lima yang dirotan guru besar sehingga cedera di sebuah sekolah di Segamat, Johor dua hari lepas.

Menteri Pendidikan Fadhlina Sidek berkata KPM menyerahkan sepenuhnya perkara itu kepada pihak berkuasa dan pada masa sama, sesi intervensi termasuk sokongan psikososial kepada guru dan pelajar terlibat turut dilaksanakan.

“Kes ini kita dah serahkan untuk siasatan, kita kena hormat proses siasatan itu dan semua hasil akan dimaklumkan kembali kepada KPM.

“Saya memberi jaminan siasatan yang dijalankan adalah telus. Kita hendak maju dalam isu pendidikan,” katanya kepada pemberita selepas menghadiri Karnival Mini Pendidikan MADANI Peringkat Negeri Sembilan di sini hari ini.

Terdahulu, media melaporkan seorang murid sebuah sekolah di Segamat mengalami kecederaan di badan dan muka selepas didakwa dirotan guru besar kerana tidak menyiapkan kerja sekolah.

Fadhlina berkata sebarang tindakan ke atas guru besar berkenaan adalah bergantung kepada hasil siasatan.

“Semua proses siasatan harus dipatuhi termasuk jika memerlukan keterangan diambil untuk memastikan ia berlangsung dengan baik…dan kalau dia (guru besar) kena hadir beri keterangan atau sesi kaunseling, dia kena hadir,” katanya.

Sementara itu, beliau berkata KPM sentiasa memantau komitmen dan tanggungjawab golongan pendidik secara keseluruhannya termasuk dengan mewujudkan Standard Guru Malaysia (SGM) bertujuan memastikan guru benar-benar mencapai kualiti ditetapkan.

Beliau berkata demikian bagi mengulas kes tiga bekas pelajar sebuah sekolah di Kota Kinabalu, Sabah yang masing-masing menerima pampasan RM50,000 selepas berjaya dalam saman terhadap guru bahasa Inggeris mereka yang ‘ponteng’ kelas selama tujuh bulan pada 2017.–AlHijrah Online


RM116.2 JUTA DIAGIHKAN AGENSI AGAMA KEPADA GOLONGAN MEMERLUKAN SEPANJANG MEI

KUALA LUMPUR: Sejumlah RM116.2 juta diagihkan agensi di bawah Jabatan Perdana Menteri (Hal Ehwal Agama) kepada golongan yang memerlukan sepanjang Mei 2022.

Menterinya Senator Datuk Idris Ahmad berkata, pihaknya melaksanakan tanggungjawab menyantuni asnaf, fakir miskin, golongan rentan serta institusi-institusi pendidikan khususnya di Wilayah-Wilayah Persekutuan dengan bantuan kewangan, makanan, buku teks, peralatan elektronik, bantuan membaik pulih rumah dan sebagainya.

“Antaranya, Majlis Agama Islam Wilayah Persekutuan (MAIWP) telah mengagihkan sejumlah RM110.4 juta wang bagi program Semarak Syawal dan agihan pembekalan barangan kepada asnaf tanpa tunai.

“Begitu juga Lembaga Tabung Haji  (TH) meneruskan bantuan tanggungjawab sosial korporat (CSR) kepada mangsa banjir di Pantai Timur berjumlah RM300,000 dan program MyHaus berjumlah RM260,000 serta Yayasan Pembangunan Ekonomi Islam Malaysia (YaPEIM) dengan program-program latihan yang dijalankan,” katanya dalam catatan di Facebook rasminya.

Tambah Idris pihaknya sentiasa berusaha untuk memastikan para asnaf disantuni seterusnya berjaya mengeluarkan mereka daripada kepompong kemiskinan.

“Pada masa yang sama, pada bulan lalu, kami telah berkongsi fikrah pelaksanaan pendekatan Keluarga Malaysia Keluarga Sejahtera kepada dunia Islam. Semoga ianya menyerlahkan lagi keindahan Islam menjaga mashalah umat,” katanya.

Sementara itu antara program yang dijalankan agensinya bulan lalu ialah Persidangan Antarabangsa “Kesatuan Islam: Konsep, Peluang dan Cabaran”, Pelancaran Aplikasi Digital YaPIEM, Program Rehlah Till Jannah, Sidang Kemuncak Ulama’ Islam Mengenai Perpaduan Sebagai Asas Pembebasan Masjidil Aqsa, dan Multaqa Murabbi Ummah Peringkat Wilayah Persekutuan. – AlHijrah Online


PRESIDEN UAE KHALIFA BIN ZAYED AL NAHYAN MENINGGAL DUNIA PADA USIA 73

DOHA: Presiden Emiriah Arab Bersatu (UAE) Khalifa bin Zayed Al Nahyan, yang  memerintah sejak 2004, meninggal dunia pada usia 73 tahun selepas berehat lama akibat sakit, lapor Sputnik.

Menurut laporan Agensi Berita Emirates (WAM) pada Jumaat, memetik kementerian hal ehwal presiden, beliau merupakan anak sulung pengasas Emirates, Zayed Al Nahyan.

Dalam beberapa tahun terakhir, Khalifa bin Zayed Al Nahyan hampir tidak terlibat dalam hal ehwal awam dan menyerahkan tugas pemerintahan negara kepada Putera Mahkota Abu Dhabi, Mohamed bin Zayed.–AlHijrah Online


ANGGOTA APM KUBANG PASU MAUT KEMALANGAN BALIK KERJA

ALOR SETAR: Seorang anggota Angkatan Pertahanan Awam Malaysia (APM) Daerah Kubang Pasu maut selepas motosikal ditunggangnya terbabit dalam kemalangan dengan dua kereta di KM15.3 Lebuhraya Utara Selatan arah Utara dekat Kubang Pasu, tengah malam tadi.

Kejadian kira-kira 12.55 tengah malam itu menyebabkan mangsa, Razali Abdul Manaf, 56, meninggal dunia di lokasi kejadian akibat kecederaan parah pada bahagian kepala dan badan.

Ketua Polis Daerah Kubang Pasu Supt Rodzi Abu Hassan berkata kejadian berlaku ketika Razali yang menunggang motosikal jenis Honda Wave sedang dalam perjalanan dari arah Jitra menghala ke Changlun.

“Sampai di tempat kejadian, motosikal mangsa (Razali) dilanggar sebuah kereta jenis Perodua Axia dipandu seorang lelaki berusia 37 tahun, yang berada di belakang mangsa, dipercayai hilang kawalan.

“Kejadian menyebabkan mangsa terjatuh di atas jalan sebelum dilanggar sebuah kereta jenis Proton Persona dipandu seorang lelaki berusia 42 tahun, yang tidak sempat mengelak mangsa,” katanya dalam kenyataan hari ini.

Rodzi berkata mayat Razali dihantar ke Hospital Sultanah Bahiyah (HSB) di sini untuk bedah siasat dan kes disiasat mengikut Seksyen 41(1) Akta Pengangkutan Jalan 1987.

Sementara itu, Pegawai Pertahanan Awam Daerah Kubang Pasu Kapt (PA) Mohd Adenin Suhaimi berkata sebelum kejadian, Razali dikatakan sedang dalam perjalanan pulang ke rumahnya setelah selesai bertugas syif petang yang bermula pada 4 petang hingga 12 tengah malam.

“Sebaik dimaklumkan mengenai kejadian ini, kami telah ke lokasi untuk menguruskan jasad arwah. Arwah seorang yang rajin dan berdisiplin sepanjang bertugas dan saya dimaklumkan semalam arwah ada menunjukkan beberapa perubahan semasa bertugas.

“Arwah yang dikenali sebagai seorang yang kurang bercakap, kerap bergurau bersama-sama rakannya di pejabat, semalam,” katanya yang turut memberitahu Razali telah enam tahun bertugas di APM Kubang Pasu. — AlHijrah Online


30 AHLI DEWAN RAKYAT BN DITITAH MENGHADAP AGONG ESOK

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan 30 ahli Dewan Rakyat daripada Barisan Nasional (BN) menghadap secara individu di Istana Negara pada 10.30 pagi esok.

Datuk Pengelola Bijaya Diraja, Datuk Seri Ahmad Fadil Shamsuddin berkata, ia susulan sesi menghadap ketua-ketua gabungan Pakatan Harapan (PH) dan Perikatan Nasional (PN) pada jam 4.30 petang tadi.

Dalam kenyataannya, beliau berkata, proses tersebut bertujuan untuk Al-Sultan Abdullah membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai Perdana Menteri seperti diperuntukkan di bawah Perkara 43(2)(a) Perlembagaan Persekutuan.

“Seri Paduka Baginda menyeru dan menasihati seluruh rakyat agar bersabar dan bertenang sehingga proses pembentukan kerajaan baharu dan pelantikan bakal Perdana Menteri Malaysia ke-10 selesai.

“Seri Paduka Baginda turut menyeru rakyat untuk bersama mendoakan semoga proses tersebut dipermudahkan dan berjalan lancar demi kepentingan tanah air tercinta.

“Seri Paduka Baginda mengajak rakyat bersama mendoakan agar negara dan rakyat sentiasa dirahmati, diberkati dan dilindungi daripada sebarang bentuk bencana dan musibah,” dalam kenyataannya hari ini.—AlHijrah Online


SURAU DICEMARI NAJIS, AL-QURAN BERSELERAKAN

DUNGUN: Polis menemui najis di atas sejadah imam serta kesan air kencing di dinding surau di Bandar Al-Muktafi Billa Shah, Dungun yang dipercayai akibat perbuatan khianat.

Ketua Polis Daerah Dungun, Supt Baharudin Abdullah berkata, pengadu mendakwa paip air di surau tersebut turut dibiarkan terbuka dengan sengaja manakala beberapa naskhah al-Quran dibuang di kawasan kebun berhampiran.

Pengadu merupakan orang pertama hadir ke surau pada jam 5.30 pagi Rabu untuk melaungkan azan Subuh dan dia mendapati surau tidak berkunci.

“Suspek dipercayai masuk ke dalam surau melalui pintu utama dan telah melakukan perbuatan-perbuatan khianat itu,” kata Baharudin.

Kes disiasat di bawah Seksyen 295 Kanun Keseksaan atas kesalahan mencemarkan tempat ibadat dan Seksyen 427 Kanun Keseksaan kerana perbuatan khianat, manakala suspek masih dikesan.–AlHijrah Online


TIGA KAWASAN DI JOHOR REKOD BACAAN IPU TIDAK SIHAT SETAKAT 9 PAGI

KUALA LUMPUR: Tiga kawasan di Johor mencatat bacaan Indeks Pencemaran Udara (IPU) tidak sihat setakat 9 pagi ini.

Berdasarkan data dalam laman sesawang Sistem Pengurusan Indeks Pencemaran Udara Malaysia (APIMS), Jabatan Alam Sekitar (JAS), bacaan IPU tertinggi dicatat di Larkin iaitu 156 diikuti Pasir Gudang dengan 152 serta Batu Pahat (122).

IPU berskala antara 0-50 dikategorikan sebagai sihat, 51-100 (sederhana), 101-200 (tidak sihat), 201-300 (sangat tidak sihat) dan 300 ke atas (berbahaya).

Data IPU itu dikeluarkan setiap jam, berdasarkan 68 stesen pengawasan kualiti udara di seluruh negara. — AlHijrah Online


Ahli politik bakal disingkir kerana beragama Islam

AMERIKA SYARIKAT – Parti
Republikan di Tarrant County akan mengundi minggu ini bagi menyingkirkan naib
pengerusi mereka kerana beliau beragama Islam.

Menurut sinar Online, kempen tersebut diketuai Dorrie O’ Brien dan wanita itu kini di landasan tepat dalam cubaan menyingkirkan Shahid Shafi, seorang pakar bedah trauma di Forth Worth iaitu bandar terbesar di Tarrant County. “Kami fikir beliau amat tidak sesuai menjadi naib pengerusi kerana beliau mempraktikkan Islam.”

“Perlu diingat, bukan semua anggota Republikan di Tarrant County beranggapan bahawa Islam itu selamat dan boleh diterima di negara ini,” katanya. Tambah O’ Brien, “timbul keraguan mengenai pemisahan politik Shafi dan beliau yakin pihaknya mempunyai undi yang mencukupi untuk menyingkirkan pakar bedah tersebut.” Katanya lagi, “keinginan tinggi untuk menyingkirkan Shafi bukan kerana agama dianutinya, sebaliknya timbul persoalan sama ada beliau mungkin setia kepada undang-undang Islam atau mungkin mempunyai hubungan dengan kumpulan pengganas Islam.”

Sementara itu, pengerusi parti Darl Easton yang melantik Shafi menganggap langkah tersebut sebagai menjijikkan. “Ianya amat keterlaluan sehingga kita perlu mengambil pendekatan seumpama ini,” katanya. Shafi berhijrah ke Amerika Syarikat (AS) dari Pakistan pada tahun 1990 sebelum mendapat kerakyatan pada 2009. Beliau dilantik ke jawatan itu tahun lepas dan merupakan ahli Majlis Bandaraya Southlake.


EMPAT NEGARA ANGGOTA MABIMS TOLAK PENDEKATAN EKSTRIM

KUALA LUMPUR: Empat negara yang menyertai Pertemuan Tahunan Tidak Rasmi Menteri Agama  Brunei, Indonesia, Malaysia dan Singapura (MABIMS) bersepakat menolak pendekatan keras dan ekstrim dalam menangani kemelut ummah.

Sebaliknya, Mesyuarat Pegawai Kanan (SOM) MABIMS Ke-44 di Singapura selama dua hari bermula kelmarin memutuskan negara angora berikrar menggunakan lebih santun, berhemah dan sederhana dalam menghadapi isu global.

Unit Komunikasi Korporat Jabatan Kemajuan Islam Malaysia (JAKIM) dalam kenyataannya di sini berkata, keputusan mesyuarat itu selari dengan dasar pentadbiran Islam Malaysia yang mengetengahkan pentadbiran RAHMAH.

Delegasi Malaysia ke mesyuarat MABIMS diketuai Ketua Pengarah JAKIM, Datuk Mohamad Nordin Ibrahim turut membentangkan kertas tema pada mesyuarat SOM MABIMS ke-44 yang bertemakan “Masyarakat Islam Gemilang Pembawa Rahmat”.

Tema mesyuarat itu bertepatan dengan isu global masa kini, termasuk isu radikalisme, terrorisme, islamophobia dan isu dalaman umat Islam seperti perpecahan yang membimbangkan.

“Malaysia sewaktu membentangkan kertas tema telah mengetengahkan pendekatan oleh kerajaan dalam menangani isu perpaduan, keamanan dan kemakmuran iaitu dasar pentadbiran Rahmah.

“Dasar itu dilihat sebagai pendekatan sesuai dalam konteks Malaysia yang mempunyai pelbagai kaum, agama dan bangsa sama seperti di Negara Brunei Darussalam, Republik Indonesia dan Republik Singapura,” kata kenyataan itu.

Turut serta dalam mesyuarat pegawai kanan MABIMS itu ialah Ketua Pengarah Jabatan Wakaf Zakat dan Haji (JAWHAR), Roslan Said; Ketua Pegawai Eksekutif Yayasan Dakwah Islamiah Malaysia (YADIM), Tuan Kamarul Arief Tuan Soh; Timbalan Ketua Pengarah (Operasi) JAKIM, Datuk Paimuzi Yahya dan Timbalan Ketua Pengarah (Dasar) JAKIM, Hakimah Mohd Yusoff.

Kenyataan itu berkata pendekatan konsep rahmah, penjagaan hak setiap makhluk, pelaksanaan moderasi dalam hal keagamaan yang berpandukan kepada Maqasid Syariah dan prinsip wasatiyyah akan dilaksanakan negara masing-masing agar menjadi contoh kepada dunia dalam menyelesaikan isu perpaduan, kemananan dan kemakmuran dunia.

MABIMS dimulakan sejak 1989 adalah suatu bentuk kesepakatan serantau yang bergerak atas dasar keagamaan bagi menjaga maslahah dan kepentingan umat Islam tanpa mencampuri hal politik negara anggotanya.

Ia berpandukan lapan bidang kerjasama disepakati iaitu Memperkasa Kehidupan Beragama  yang diselaraskan Brunei, Membangun Potensi Belia (Indonesia), Meningkatkan Taraf Hidup Umat Islam Memerlukan (Malaysia), Meningkatkan Modal Insan Umat Islam (Indonesia), Meningkatkan Harmonisasi Masyarakat (Singapura), Memperluas Peranan MABIMS ke Dunia Luar (Malaysia), Menyelaras Rukyah dan Takwim Islam MABIMS (Indonesia) dan Memperkasa Penyelarasan Halal MABIMS (Malaysia). — AlHijrah Online


IBU PELAJAR CEMERLANG 11A SPM MENINGGAL DUNIA

BACHOK: Ibu kepada seorang pelajar cemerlang Sijil Pelajaran Malaysia (SPM) 2022 yang mendapat 11A, Muhammad Syahril Said, 18, meninggal dunia malam tadi (Sabtu 10 Jun).

Media tempatan melaporkan Tuan Faridah Tuan Ismail, 53, menghela nafas terakhir kira-kira jam 8.40 malam selepas diserang angin ahmar.

Allahyarhamah sebelum ini dilaporkan terlantar disebabkan penyakit saraf sejak empat tahun lalu.

Berita duka tersebut juga disahkan oleh Pengetua Sekolah Menengah Ugama (SMU) Darul Iman, Beris Lalang, Noor Ruziana Ismail yang dimaklumkan oleh seorang guru yang berada di rumah Muhammad Syahril.

“Difahamkan jenazah akan disembahyangkan di Masjid Pondok Moden pada jam 10 pagi Ahad sebelum dikebumikan di Tanah Perkuburan Islam di Kampung Padang Lati, iaitu kampung asal arwah,” katanya.

Sebelum ini tular kisah Muhammad Syahril yang sanggup mengorbankan detik paling bermakna buatnya dengan tidak hadir ke sekolah bagi menerima keputusan cemerlang SPM pada Khamis lalu, demi menjaga ibunya yang terlantar sakit.

Bagaimanapun, pihak sekolah mengambil inisiatif untuk hadir ke rumah pelajar itu untuk menyampaikan keputusan SPM.

Menurut Muhammad Syahril, kejayaan dalam SPM itu dianggap satu rezeki yang amat bernilai kerana ibu sentiasa menjadi keutamaannya berbanding perkara lain.

Difahamkan rutin bagi pelajar itu ialah memandikan ibunya sebelum pergi ke sekolah pada waktu pagi dan melakukan tugas sama selepas pulang dari sekolah.

“Tiada apa yang mengubah rutin hidup saya walaupun ketika ibu sedang sakit kerana saya memang suka berada di rumah menemaninya,” katanya.

Muhammad Syahril turut menjadikan Uwais al-Qarni sebagai contoh berkongsikan perkara paling utama untuk berjaya adalah memuliakan ibu bapa selain berusaha menjadi yang terbaik.—AlHijrah Online


AGAMA MELAYU: PERBINCANGAN MENDALAM AGAR TINDAKAN TIDAK DIANGGAP GOPOH

KUALA LUMPUR: Jabatan Kemajuan Islam Malaysia (JAKIM) akan melakukan perbincangan yang mendalam termasuk bekerjasama dan mengambil pandangan pihak berkuasa agama negeri sebelum sebarang tindakan dibuat berhubung isu ‘Agama Melayu’.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata langkah itu bagi memastikan sebarang tindakan yang akan dilakukan nanti benar-benar tepat dan tidak dianggap gopoh.

“JAKIM akan gunakan satu saluran untuk sama-sama bincang dengan pihak berkuasa negeri dan kita rumuskan satu keputusan antara JAKIM dan pihak negeri.

“Ia supaya apa yang kita akan lakukan atau ambil benar-benar tepat dan tidak dianggap gopoh atau tidak mempunyai maklumat,” katanya kepada media selepas Program YADIM Peduli Musa’adah PKP 2.0 di Putrajaya hari ini.

Beliau diminta mengulas berhubung perkembangan terkini ‘Agama Melayu’ yang didakwa menolak ajaran Islam.

Semalam Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata siasatan lanjut berhubung ajaran agama baharu atau ‘Agama Melayu’ dijangka selesai dalam tempoh terdekat.

Katanya hasil siasatan tersebut akan diberitahu kepada umum. – AlHijrah Online


ARAB SAUDI PILIH SHEIKH DR MOHAMMAD ABDUL KARIM AL-ISSA, PENYAMPAI KHUTBAH ARAFAH

MEKAH: Kerajaan Arab Saudi bersetuju melantik Sheikh Dr Mohammad Abdul Karim Al-Issa, Setiausaha Agung Liga Dunia Islam (MWL), untuk memimpin doa dan menyampaikan khutbah di Masjid Namirah pada Hari Arafah, Jumaat 8 Julai ini.

Jabatan Tertinggi bagi Hal Ehwal Masjidil Haram dan Masjid Nabawi di Arab Saudi menerusi portalnya memaklumkan bahawa Kerajaan Arab Saudi di bawah kepimpinan Penjaga Dua Kota Suci, Raja Salman Abdulaziz telah mengeluarkan persetujuan ini pada Selasa (5 Julai).

Sheikh Dr Al-Issa diiktiraf secara meluas sebagai ulama kontemporari yang komited membawa kesedaran global mengenai imej Islam sebenar, selain mempromosikan nilai-nilai kesederhanaan, toleransi dan keharmonian antara agama.

Dalam akademik, Dr Al-Issa yang merupakan pakar dalam bidang Syariah Islam serta perundangan dan kehakiman sering dijemput memberi syarahan di institusi akademik dan badan intelektual antarabangsa di beberapa negara seluruh dunia.

Terkini di Malaysia, beliau turut hadir dalam Persidangan Ulama Asia Tenggara 2022 yang diadakan di Bandar Sunway, Petaling Jaya minggu lepas, selain mengadakan kunjungan hormat terhadap Perdana Menteri Datuk Seri Ismail Sabri Yaakob.


BARISAN KABINET DIUMUM PETANG INI – PM ANWAR

IPOH: Barisan Kabinet akan diumumkan lewat petang ini, kata Perdana Menteri Datuk Seri Anwar Ibrahim.

Beliau berkata senarai penuh barisan Kabinet telah diserahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pagi tadi untuk perkenan agar lantikan segera dapat dilaksanakan.

“Pilihan kita terbatas kerana seperti saya umum sebelum ini, kita tidak mahu terlalu ramai menteri atau duta bertaraf menteri supaya perbelanjaan dapat dikurangkan.

“Saya mohon mereka (Jemaah Menteri) ini kekal berkhidmat agar kita dapat memberikan fokus dan tumpuan kepada ekonomi,” kata Ahli Parlimen Tambun itu ketika berucap pada majlis kenduri rakyat diadakan bersebelahan Masjid Muhammad Al-Fateh, Taman Jati, di sini hari ini.

Anwar berkata barisan Kabinet akan dipanggil ke mesyuarat khas pada Isnin ini untuk penetapan peraturan-peraturan baharu.

Anwar berkata Pilihan Raya Umum ke-15 (PRU-15) telah berakhir dan kini adalah masa untuk kerajaan bekerja termasuk memberi peluang kepada beliau menunaikan tanggungjawab sebagai perdana menteri.

“Sekarang giliran saya. Bulan lalu giliran orang lain, tahun lalu orang lain, tiga empat tahun dulu pun orang lain. Jadi kita doakan orang ini (Anwar) kekal penuh sepenggal,” katanya.

Anwar berkata kerajaan perlu memulihkan ekonomi termasuk menyediakan pendidikan lebih bermutu, menangani masalah kos sara hidup agar lebih terkawal serta menyediakan kemudahan kesihatan dan prasarana yang lebih baik.

“Saya syukur kepada Allah kerana kita telah pulihkan sedikit keyakinan pelabur antarabangsa dan dalam negara malah ringgit juga diperkuat.

“Bila ringgit diperkuat itu bermakna kos import akan lebih berkurang seterusnya kos barang makanan seperti ayam dan baja dapat dikurangkan,” katanya.

Anwar yang juga Presiden PKR  memenangi kerusi Parlimen Tambun dalam pertandingan empat penjuru pada PRU15 dengan memperoleh majoriti 3,736 undi.–AlHijrah Online


7 MAUT, 6 CEDERA BOM TEPI JALAN MELETUP DI UTARA AFGHANISTAN

MAZAR-I-SHARIF: Seramai tujuh penumpang maut manakala enam lagi cedera apabila sebuah bas yang dinaiki dilaporkan terkena letupan yang diletakkan di tepi jalan Mazar-i-Sharif, ibu kota wilayah utara Balkh pada Selasa.

“Bom berkenaan diletakkan di tepi jalan dan mengenai sebuah bas yang membawa kakitangan kerajaan Direktorat Petroleum pada 7.30 pagi waktu tempatan, mengakibatkan tujuh penumpang maut manakala enam lagi cedera,” kata jurucakap polis wilayah Mohammad Asif Waziri kepada media.

Para penumpang dilaporkan dalam perjalanan ke tempat kerja sebelum insiden itu berlaku, lapor Xinhua.

Siasatan berhubung kejadian telah dijalankan, dan tiada kumpulan atau individu mengaku bertanggungjawab setakat ini.–AlHijrah Online


50 LEMBU MATI KERACUNAN, PENTERNAK RUGI RM200,000

MELAKA: Seorang penternak kerugian kira-kira RM200,000 apabila 50 ekor lembu ternakannya mati akibat keracunan di Machap Umboo, Alor Gajah, di sini hari ini.

Ketua Polis Daerah Alor Gajah Supt Arshad Abu berkata lelaki berusia 43 tahun itu menyedari lembu miliknya dan adiknya itu, mati keracunan selepas diberitahu oleh seorang pekerja pada 7.30 pagi tadi.

“Pengadu beritahu kali terakhir dia lihat lembu tersebut masih dalam keadaan baik pada petang semalam, namun ternakan tersebut tidak dimasukkan ke dalam kandang kerana musim hujan dan dibiarkan berkeliaran mencari makan di dalam ladang kelapa sawit .

“Siasatan awal mendapati lembu tersebut menceroboh kawasan kebun tanaman pokok durian berhampiran ladang kelapa sawit tempat ternakan itu berkeliaran berikutan terdapat kesan pagar roboh akibat dirempuh binatang,” katanya dalam satu kenyataan di sini hari ini.

Arshad berkata ternakan tersebut kebiasaannya mencari makan dengan meragut di ladang kelapa sawit berkenaan.

Beliau berkata Jabatan Perkhidmatan Veterinar (JPV) telah mengambil sampel daripada lembu yang mati itu dan siasatan awal agensi itu mendapati haiwan tersebut dipercayai mati akibat keracunan kerana mulut berbuih, organ keluar darah dan keadaan dalaman lembu yang abnormal.

Menurutnya kejadian itu dipercayai berlaku antara 6.30 petang semalam dan 7.30 pagi ini.

“Kes berkenaan disiasat di bawah Seksyen 428 Kanun Keseksaan kerana melakukan khianat dan membunuh haiwan dan tiada tangkapan dibuat,” katanya. — AlHijrah Online


MERCY MALAYSIA MOU DENGAN FMF BANTU PELARIAN IDP YAMAN UNTUK JANGKA PANJANG

Mercy Malaysia mengakhiri misi rapid assessment di wilayah selatan Yaman dengan memeterai MOU kerjasama dengan Field Medical Foundation (FMF).

FMF adalah badan bukan kerajaan terbesar di Yaman, yang membantu lebih 4.6 juta rakyat negara itu sejak konflik bermula pada Mac 2015.

Ikuti laporan wartawan Syed Azwan Syed Ali di Berita AlHijrah siaran 10 Disember 2019. — AlHijrah Online


NAHAS PESAWAT: ORANG RAMAI DINASIHAT TIDAK SEBAR GAMBAR, VIDEO MENGAIBKAN – MENTERI AGAMA

SEREMBAN: Orang ramai dinasihatkan untuk menjaga adab di media sosial dengan tidak menyebarkan gambar atau video yang melibatkan mangsa tragedi pesawat terhempas di Bandar Elmina Shah Alam, semalam.

Menteri di Jabatan Perdana Menteri (Hal Ehwal Agama), Datuk Dr. Mohd Na’im Mokhtar berkata, perbuatan menularkan gambar atau video mangsa yang mengaibkan adalah satu tindakan tidak wajar.

“Kita doakan semoga waris-waris mangsa ni diberikan kekuatan kesabaran Allah SWT atas kehilangan mereka-mereka yang disayangi.

“Jadi saya nasihatkan kepada kita semualah untuk menjaga adab ketika menggunakan media sosial dan kita hormati waris-waris mangsa ini dan juga mangsa supaya gambar-gambar tidak sepatutnya tidak diviralkan,” katanya.

Mohd Na’im ketika ditemui turut mengucapkan takziah kepada waris mangsa atas kejadian nahas sebuah pesawat ringan jenis Beechcraft model 390 (Premier 1) pada jam 2:40 Peatng semalam di persiaran Elmina, Shah Alam yang mengakibatkan 10 individu maut.

Pesawat tersebut dalam perjalanan dari Langkawi ke Lapangan Terbang Sultan Abdul Aziz Shah, Subang. — AlHijrah Online


MVM, PPPJ KUMPUL DANA TERAPI KESIHATAN MENTAL GOLONGAN MEMERLUKAN

KUALA LUMPUR: Muslim Volunteer Malaysia (MVM) bersama Pusat Pakar Psikologi Jiwadamai (PPPJ) melancarkan Tabung Projek Salam MVM x Jiwadamai bagi membantu masyarakat yang mengalami tekanan hidup dan kecelaruan emosi akibat pandemik COVID-19.

Ketua Pegawai Eksekutif MVM, Mohd Fauzan Abdul Sukor berkata projek itu bertujuan membantu masyarakat tidak berkemampuan yang mengalami tekanan agar mereka tidak terpinggir dan mendapat bantuan psikososial serta menerima terapi kesihatan mental yang sewajarnya bagi meneruskan kelangsungan hidup dalam waktu yang sukar ini.

“Merujuk statistik Polis Diraja Malaysia (PDRM), 1,099 kes bunuh diri telah direkodkan dari 2020 hingga Mei 2021.

“Punca utamanya adalah akibat masalah keluarga, tekanan perasaan dan kewangan. Malah, pelaksanaan Perintah Kawalan Pergerakan Diperketatkan (PKPD) di Selangor baru-baru ini dibimbangi akan meningkatkan lagi kes tekanan perasaan dengan lebih mendadak,” katanya,

Oleh itu Mohd Fauzan berkata dalam misi bantuan psikososial tersebut, sebanyak empat golongan yang akan disasarkan iaitu golongan B40 (dewasa & kanak-kanak), golongan M40 (hilang punca pendapatan), petugas barisan hadapan (frontliners) dan pelajar.

Jelasnya untuk golongan dewasa, mereka akan menjalani saringan kesihatan mental, servis konsultansi dan psikoterapi kesihatan mental serta bantuan ubat

“Manakala bagi bantuan untuk kanak-kanak pula, mereka akan menjalani servis konsultansi dan psikoterapi kesihatan mental; saringan dan terapi masalah pertuturan kanak-kanak; saringan dan terapi masalah perkembangan kanak-kanak (Autism, ADHD dan lain-lain); kelas intervensi awal untuk masalah perkembangan kanak-kanak serta bantuan ubat,” katanya,

Sementara itu, Pengarah Urusan dan Doktor Kesihatan Pekerjaan PPPJ, Dr. Hasnor Safwan berkata mereka yang mempunyai tekanan perasaan perlu dibawa berjumpa ahli profesional secepat mungkin.

Hal itu kerana risiko cubaan bunuh diri perlu dinilai, sama ada akan dimasukkan ke wad, dimulakan ubatan atau berjumpa ahli psikologi bagi menjalankan terapi tingkah laku kognitif.

“Negara mempunyai ramai graduan universiti daripada bidang psikologi klinikal yang terlatih untuk mengendalikan kes-kes berkaitan kesihatan mental.

“PPPJ akan melantik mereka untuk memberikan khidmat terapi psikologi kepada individu yang kurang berkemampuan di bawah pemantauan pakar psikologi berpengalaman,” katanya.

Tabung Projek Salam MVM x Jiwadamai menyasarkan kutipan dana RM20,000 sebulan dan jumlah keseluruhan dana yang diperlukan adalah berjumlah RM200,000 untuk tempoh 10 bulan.

Sumbangan katanya boleh disalurkan ke akaun Pertubuhan Sukarelawan Muslim Malaysia melalui Maybank (5648 0164 7699), CIMB Islamik (8602 5378 07) dan Bank Islam (1230 0010 0030 65) atas rujukan Salam Jiwadamai, emel ke account@mvm.org.my. — AlHijrah Online


POLIS SIASAT DUA INDIVIDU RAKAM, TERBIT VIDEO PASANGAN KEKASIH DALAM KERETA

KUALA LUMPUR: Polis sedang menyiasat dua individu disyaki merakam dan menerbitkan video tular melibatkan pasangan yang didakwa berkelakuan tidak senonoh dalam sebuah kereta di Johor.

Ketua Polis Seri Alam Mohd Sohaimi Ishak berkata, siasatan itu termasuk dakwaan bahawa perakam video itu menyamar sebagai polis semasa mendekati pasangan itu.

“Pihak kami masih dalam siasatan mengenai dakwaan tersebut. Pihak kami juga menjalankan siasatan dari setiap sudut sebelum kertas siasatan dibawa kepada timbalan pendakwa raya untuk keputusan,” katanya seperti dilapor MalaysiaKini.

Katanya polis bercadang agar mereka didakwa di mahkamah mengikut pertuduhan bersesuaian.

Sebelum ini, tular satu rakaman berdurasi 23 saat yang merakamkan perbualan jelik kedua-dua individu berkenaan di dalam sebuah kenderaan.

Pasangan terlibat bagaimanapun telah ditahan reman bagi membantu siasatan pada 7 April lalu.—AlHijrah Online


PENGEBOMAN HOSPITAL DI GAZA “JENAYAH PERANG PALING HINA”

AMMAN: Raja Jordan Raja Abdullah mengecam insiden pembunuhan kejam orang awam yang tidak bersalah, termasuk pesakit yang sedang menerima rawatan, lapor Agensi Berita Jordan (Petra).

Baginda bertitah perbuatan itu tidak boleh dibiarkan kerana ia jenayah perang yang amat kejam dan Israel perlu segera menamatkan pencerobohan ke atas Gaza.

Tindakan itu juga bertentangan dengan nilai kemanusiaan dan jelas tidak mematuhi undang-undang kemanusiaan antarabangsa, titah baginda.

Baginda turut mengingatkan bahawa peperangan yang telah memasuki fasa berbahaya itu akan mengheret wilayah berkenaan ke kancah bencana.

Jordan akan teguh bersama untuk mempertahankan hak dan perjuangan rakyat Palestin, titah baginda.

Sementara itu, Perdana Menteri Bisher Khasawneh mengumumkan Jordan akan berkabung selama tiga hari sebagai menghormati mangsa yang terkorban.

Beliau berkata sepanjang tempoh berkabung itu bendera negara Jordan di kementerian, institusi dan jabatan awam akan dikibarkan separuh tiang.

Pada Selasa, Kementerian Kesihatan di Gaza dilaporkan berkata sekurang-kurangnya 500 orang terbunuh dalam serangan udara di Hospital Arab Al-Ahli yang terletak di tengah Gaza. — AlHijrah Online


POLIS SIASAT KES DUA LELAKI LEPASKAN TEMBAKAN DI SITIAWAN

IPOH: Polis sedang menyiasat kes dua lelaki yang dipercayai melepaskan tembakan di hadapan sebuah rumah di Sitiawan, Manjung semalam.

Ketua Polis Perak Datuk Mohd Yusri Hassan Basri berkata pihaknya menerima panggilan kira-kira 1.07 tengah hari semalam daripada seorang lelaki mengenai kejadian di hadapan rumah rakannya, disyaki dilakukan oleh dua lelaki tidak dikenali yang menaiki motosikal.

Beliau berkata hasil siasatan, polis mendapati pemilik rumah terbabit tinggal bersama isteri dan dua anak.

“Mangsa memaklumkan bahawa isterinya telah terdengar bunyi letupan di luar rumah pada pagi semalam namun tidak mengendahkan perkara tersebut.

“Pada kira-kira 12.45 tengah hari, pengadu keluar dari rumah untuk mengambil barang lalu menyedari terdapat kerosakan pada cermin belakang kereta mangsa dan menjumpai kelongsong peluru di bawah kenderaan terbabit,” katanya dalam kenyataan hari ini.

Mohd Yusri berkata pemeriksaan oleh Bahagian Forensik Jabatan Siasatan Jenayah Ibu Pejabat Polis Kontinjen Perak mendapati terdapat kesan lubang pada cermin belakang kereta mangsa dipercayai akibat tembakan dan menemukan kelongsong peluru di bawah kenderaan selain kepala peluru di kawasan but kenderaan itu.

Beliau berkata siasatan rakaman kamera litar tertutup mendapati terdapat dua lelaki menaiki sebuah motosikal jenis Yamaha Y15 tanpa nombor pendaftaran dan melepaskan sedas tembakan lalu terkena kenderaan mangsa.

“Suspek kemudiannya cuba melepaskan tembakan ke arah hadapan rumah namun dipercayai pistol suspek gagal berfungsi sebelum melarikan diri,” katanya.

Beliau berkata kes berkenaan sedang disiasat di bawah Seksyen 8 Akta Senjata api (Penalti Lebih Berat) 1971 dan orang ramai yang mempunyai maklumat kejadian diminta menghubungi Pegawai Penyiasat Kanan Ibu Pejabat Polis Daerah Manjung ASP Mohd Azalan Ab Karim di talian 019-392 7837 atau balai polis berhampiran untuk membantu siasatan.–AlHijrah Online


COVID-19: PETUGAS KESIHATAN TURKI TIDAK DIBENAR PULANG

ANKARA: Kementerian Kesihatan Turki semalam berkata petugas kesihatannya tidak dibenarkan meninggalkan tugas mereka dalam usaha negara itu memerangi penularan koronavirus, demikian lapor agensi berita Anadolu.

Sekatan membabitkan petugas kerajaan dan swasta itu akan berkuatkuasa selama tiga bulan, kata sumber rasmi.

Turki mencatatkan 92 kematian akibat koronavirus dengan jumlah individu dijangkiti mencecah 5,698 kes, menurut angka rasmi lewat Khamis.

Pertama kali muncul di Wuhan, China pada Disember
lalu, virus yang dikenali sebagai COVID-19, merebak ke sekurang-kurangnya 175
negara dan wilayah, menurut data dikumpulkan Johns Hopkins University yang
berpangkalan di Amerika Syarikat.

Data menunjukkan lebih 586,000 kes jangkitan dilaporkan di seluruh dunia dengan angka maut mencecah 27,000 kes dan 131,000 kes telah pulih.

Itali, China, Iran dan Sepanyol antara negara mencatatkan
kadar kematian paling tinggi.

Walaupun mencatatkan peningkatan jumlah kes, sebahagian besar mereka dijangkiti virus ini hanya mengalami gejala ringan dan pulih. — Terjemahan AlHijrah Online/ Zamir Akmal Zambri


BAHASA MELAYU AKAN DIGUNAKAN DI PERSIDANGAN ANTARABANGSA

KUALA LUMPUR: Perdana Menteri Datuk Seri Ismail Sabri Yaakob akan menggunakan bahasa Melayu secara rasmi untuk berucap dalam dua persidangan antarabangsa yang dijadual berlangsung hujung tahun ini, kata Menteri Luar, Datuk Seri Saifuddin Abdullah.

Beliau berkata persidangan antarabangsa itu ialah Sidang Kemuncak ASEAN yang dijangka berlangsung November ini dan Sidang Pertubuhan Bangsa-Bangsa Bersatu (PBB) pada minggu ketiga September.

“Kalau kita lihat pemimpin-pemimpin dari negara lain yang hadiri persidangan besar seperti itu turut menggunakan bahasa kebangsaan mereka, jadi kita tak perlu kekok.

“Minggu depan Perdana Menteri akan lakukan lawatan rasmi ke Qatar dan Emiriah Arab Bersatu dan di sana beliau akan guna bahasa Melayu,” katanya pada sidang media di Bangunan Parlimen, di sini hari ini.

Semalam, Ismail Sabri pada persidangan Dewan Negara berkata, beliau akan mengadakan perbincangan dengan pemimpin ASEAN untuk mencadangkan penggunaan bahasa Melayu sebagai bahasa kedua ASEAN, dalam usaha memartabatkan bahasa ibunda itu di peringkat antarabangsa.

Saifuddin berkata pihaknya menyokong penuh hasrat Perdana Menteri itu serta telah membuat persediaan khusus dan segera dari segi penguasaan bahasa Melayu dan penguasaan lima bahasa asing utama yang digunakan oleh PBB.

Beliau berkata langkah itu turut melibatkan antaranya untuk mewujudkan kembali elaun bahasa ketiga sebagai motivasi pegawai-pegawai kementeriannya untuk mempelajari bahasa asing.

“Pada suatu masa dahulu, ada elaun bahasa ketiga ini kami akan bincang dengan pihak Jabatan Perkhidmatan Awam (JPA) bagaimana nak wujudkan kembali elaun itu.

“Namun, kami merasakan ini bukan hanya untuk pegawai kami tetapi turut juga untuk pegawai dari kementerian lain yang bertugas di luar negara,” katanya.

Beliau turut memaklumkan Wisma Putra akan mula menghantar surat rasmi ke negara luar menggunakan bahasa Melayu dan disertakan dengan terjemahan. –AlHijrah Online


BANJIR: KORBAN KESELURUHAN KINI 47 ORANG, LIMA MASIH HILANG

KUALA LUMPUR: Jumlah keseluruhan korban akibat banjir hari ini meningkat kepada 47 orang berbanding 46 semalam.

Pertambahan satu mangsa itu melibatkan kes di Pahang.

Ketua Polis Negara Tan Sri Acryl Sani Abdullah Sani berkata Selangor dan Kelantan masing-masing kekal dengan 25 mangsa dan 3 mangsa seperti dilapor semalam.

Manakala korban keseluruhan di Pahang meningkat kepada 19 orang berbanding 18 mangsa semalam.

“Mangsa di Selangor membabitkan 17 lelaki dan lapan wanita, manakala di Pahang, 13 lelaki dan empat wanita serta dua kanak-kanak lelaki,” katanya dalam kenyataan, hari ini.

Kes korban banjir di Kelantan pula kata beliau membabitkan dua lelaki dan seorang kanak-kanak perempuan.—AlHijrah Online


51 PAUS MATI TERDAMPAR DI AUSTRALIA BARAT

SYDNEY: Jabatan Biodiversiti, Pemuliharaan dan Daya Tarikan (DBCA) Australia Barat pada Rabu mengesahkan kematian 51 ikan paus yang terdampar di Pantai Cheynes di barat daya negeri itu, lapor Xinhua.

“Kakitangan Perkhidmatan Taman dan Hidupan Liar bekerjasama dengan sukarelawan berdaftar dan organisasi lain untuk cuba menyelamatkan baki 46 ikan paus dengan membawanya ke perairan yang lebih dalam pada siang hari,” menurut jabatan itu.

Jabatan itu juga menggesa orang ramai supaya menjauhi pantai untuk keselamatan mereka.

Cheynes Beach Caravan Park berkata DBCA telah menubuhkan pasukan pengurusan insiden.

“Kakitangan berpengalaman dari DBCA, termasuk doktor haiwan Zoo Perth dan pakar fauna marin, bersama peralatan khusus, termasuk kapal dan anduh telah digerakan,” menurut hantaran terkini taman itu di media sosial.

Pada pagi Selasa, DBCA menerima laporan sekumpulan besar ikan paus bersirip panjang berkumpul kira-kira 150 meter dari Pantai Cheynes.

Berikutan insiden itu, kerajaan mengeluarkan amaran kerana haiwan yang mati dan cedera mungkin menarik jerung menghampiri pantai. –AlHijrah Online


IBADAH MELONTAR JAMRAH DISEMPURNAKAN MENGIKUT SOP

MINA: Kira-kira 60,000 jemaah haji mula melaksanakan ibadah melontar jamrah pada hari pertama di Mina.

Sebagaimana tahun lepas, pelaksanaan peringkat akhir rukun Islam kelima itu disempurnakan mengikut prosedur operasi standard (SOP) bagi mengelakkan jemaah berkumpul.

Jemaah dibahagikan mengikut kumpulan warna dan mereka hanya dibenarkan melontar di lokasi -lokasi yang ditanda.

Kerajaan Arab Saudi menyediakan tiga tingkat pembinaan di jamrah bagi memudahkan ibadah melontar dilaksanakan.

Melontar jamrah yang merupakan salah satu daripada syarat wajib haji biasanya menyaksikan kepadatan jemaah ketika melontar, namun ekoran penularan COVID-19 ibadah itu kini dilaksanakan secara bergilir-gilir.

Jemaah wajib memakai pelitup muka selain perlu menjaga penjarakan fizikal.

Selepas selesai melontar jamrah untuk ketiga-tiga hari, jemaah akan kembali ke Makkah menandakan berakhirnya ibadah haji bagi musim ini.

Terdahulu, jemaah bergerak ke Muzdalifah selepas terbenamnya matahari sembilan Zulhijjah.

Usai solat Maghrib dan Isyak di Muzdalifah , jemaah memulakan pergerakan ke Mina bagi menyempurnakan ibadah melontar. — AlHijrah Online


TIADA LAPORAN BAHARU PENJUALAN SEMULA PERANTI SISWA – ANNUAR

SUNGAI BULOH: Tiada laporan baharu yang diterima berhubung penjualan peranti di bawah Program PerantiSiswa Keluarga Malaysia setakat ini, kata Menteri Komunikasi dan Multimedia Tan Sri Annuar Musa.

Bagaimanapun beliau berkata pemantauan akan terus dilaksanakan kepada pelajar yang telah menerima peranti itu.

“Kita tahu sekiranya peranti tersebut disalah guna atau tidak berada di kampus dan pergi merata-rata… mereka akan dapat dikesan kerana kita dapat memantau keberadaan (peranti) sekiranya berada di luar kawasan (kampus).

“Contohnya semasa musim belajar, peranti tersebut hendaklah berada dalam kampus,” katanya pada sidang media selepas menyerahkan peranti komuniti kepada wakil-wakil komuniti di Pusat Ekonomi Digital Keluarga Malaysia Taman Saujana Utama di sini hari ini.

Beliau berkata daripada 300,000 peranti yang ada, hanya 14 kes diterima membabitkan penjualan peranti itu dengan sebilangan kecil daripada mereka telah membatalkan niat untuk berbuat demikian setelah diberikan nasihat.

Ketika ditanya mengenai dakwaan sesetengah pihak bahawa peranti berkenaan bermasalah, Annuar berkata setakat ini tiada laporan sedemikian diterima.

Malah beliau berkata bekalan peranti terbaharu adalah yang terbaik di pasaran serta berkualiti.

Sementara itu, Annuar yang juga Pengerusi Pasukan Khas Jihad Tangani Inflasi berkata bekalan telur di seluruh negara dijangka pulih sepenuhnya dalam tempoh dua bulan.

Beliau berkata penternak ayam telah dinasihatkan untuk meningkatkan pengeluaran telur berbanding menjual ayam susulan pengumuman subsidi baharu yang dijangka dapat membantu mereka supaya tidak mengalami kerugian.

“Kita akan berusaha memastikan bekalan telur sentiasa ada dan harga tidak meningkat terutama ketika musim perayaan, banjir dan sebagainya.

“Pemain industri juga telah dinasihatkan agar tidak sembelih ayam terlalu awal supaya ia dapat bertelur selain merayu kepada sesetengah pihak agar tidak menyeludup telur ke negara jiran,” katanya.

Pada 1 Nov lepas, kerajaan mengumumkan kenaikan kadar subsidi bagi telur ayam gred A, B dan C sebanyak dua sen menyebabkan kadar subsidi telur ayam di peringkat ladang berubah daripada lapan sen sebiji kepada 10 sen sebiji supaya harga kawalan runcit kekal bagi telur gred A, B dan C. –AlHijrah Online


GENG PLASTIK HITAM: PENJUAL TURUT DIKENAKAN TINDAKAN UNDANG-UNDANG

PUTRAJAYA: Pemantauan oleh penguat kuasa Jabatan Agama Islam Wilayah Persekutuan (JAWI) akan digiatkan bagi membanteras aktiviti geng ‘plastik hitam’ sepanjang bulan Ramadan.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, pemantauan akan dijalankan secara berkala mengikut jadual ditetapkan serta melakukan operasi berdasarkan aduan yang diterima.

Tegas Ahmad Marzuk, tindakan juga akan dikenakan kepada pemilik premis perniagaan atau restoran yang menjual makanan kepada geng ‘plastik hitam’.

“Tertangkap, pastinya tidak akan terlepas daripada tindakan undang-undang,” katanya.

Beliau mengulas mengenai tindakan pihak berkuasa bagi membanteras kegiatan segelintir individu yang tidak puasa di bulan Ramadan.

Berdasarkan Seksyen 15 Akta 559, Akta Kesalahan Jenayah Syariah Wilayah Persekutuan 1997, menjual atau secara terbuka makan dan minum atau seumpamanya boleh dikenakan denda RM1,000 atau penjara sehingga enam bulan jika sabit kesalahan.

Bagi kesalahan kedua atau berikutnya, individu berkenaan boleh didenda sehingga RM2,000 atau setahun penjara atau kedua-duanya sekali.–AlHijrah Online


Malaysia bebas untuk tolak LGBT

KUALA LUMPUR – Perdana Menteri, Tun Dr Mahathir Mohamad menegaskan
bahawa sesebuah negara itu berhak menolak sesuatu yang bertentangan dengan
budaya, adat resam dan agama yang diamalkannya.

Beliau berkata demikian dalam sidang media di London pada Isnin sebelum
mengakhiri lawatan kerja tiga hari di United Kingdom (UK).

Dr Mahathir berkata demikian ketika ditanya sama ada soalan mengenai
LGBT yang diajukan semasa sesi soal jawab selepas beliau berucap di Cambridge
Union pada Ahad menunjukkan masih ada tekanan untuk negara menerima cara hidup
songsang itu.

Ini kerana negara-negara Barat kelihatan seringkali memaksa
negara-negara lain menerima doktrin mereka seperti komunisme, kapitalisme, sosialisme
dan juga gaya hidup songsang LGBT, sedangkan pada masa yang sama mereka sering
melaungkan kebebasan.

Walhal sepatutnya atas nama kebebasan itu, terserah pada sesebuah
negara untuk menolak LGBT kerana ia adalah suatu perubahan nilai moral yang
melampau.

“Tetapi demikianlah tekanan mereka sehingga mereka mempengaruhi rakyat
Malaysia sendiri, termasuk setengah-setengah Orang Islam dan Melayu yang
beranggapan satu daripada manifestasi kebebasan adalah hak untuk menerima apa
yang dilakukan di Barat,” katanya sebagaimana laporan Bernama.

“Ada benda di Barat yang kita perlu guna sebagai contoh. Umpamanya di Barat institusi perkahwinan sudah tidak dipedulikan, demikian juga institusi institusi keluarga tidak diterima lagi. Mereka boleh hidup bersama tanpa berkahwin.

“Itu cara mereka, kita tidak harus terima. Kita ada nilai hidup kita
dan pegang kepada nilai itu dan mesti berbangga dengan nilai hidup kita. Jangan
kita menurut kepada Barat,” katanya.

Dalam lawatan kerja tiga hari beliau ke UK, Dr Mahathir diiringi oleh
Menteri Luar, Datuk Saifuddin Abdullah dan Menteri Belia dan Sukan, Syed Sadiq
Abdul Rahman.


KECEDERAAN LECUR BELLA DISEBABKAN AIR TERMOS TUMPAH, BUKAN MESIN PENAPIS AIR – SAKSI

KUALA LUMPUR: Seorang penghuni Rumah Bonda hari ini mengakui bahawa kecederaan melecur dialami remaja perempuan sindrom Down yang dikenali sebagai Bella adalah disebabkan tumpahan air termos dan bukannya daripada mesin penapis air.

Yasmin Nahar Mahmood, 19, bersetuju dengan cadangan peguam Nurul Hafidzah Hassan yang mewakili pengasas Rumah Bonda, Siti Bainun Ahd Razali bahawa Bella bermain dengan termos itu yang berada di bilik dobi sebuah kondominium di Wangsa Maju sebelum air termos tertumpah dan terkenanya.

Semasa memberi keterangan di hadapan Hakim Mahkamah Sesyen Izralizam, saksi pendakwaan kelima itu juga bersetuju dengan cadangan Nurul Hafidzah bahawa beliau juga ada memberitahu perkara sama (air termos tumpah) ketika memberi keterangan kepada pihak polis di lobi kondominium pada 7 Julai 2021.

Nurul Hafidzah: Setuju atau tidak air termos yang tertumpah, bukannya air daripada mesin penapis air.

Yasmin: Setuju.

Pada prosiding sebelum ini, Yasmin memberitahu mahkamah bahawa Siti Bainun menyuruhnya menyimbah air panas yang diambilnya daripada mesin penapis air ke atas Bella sebanyak tiga kali seminggu menggunakan cawan plastik yang tidak bertangkai berwarna kuning dan picagari.

Disoal peguam adakah punca tumpahan air daripada termos disebabkan Bella bergaduh dengan seorang lagi penghuni dikenali sebagai Balqis selepas remaja sindrom Down itu menghabiskan pencuci muka dan makanan ringan milik Balqis, Yasmin menjawab, tidak pasti.

Yasmin bagaimanapun tidak bersetuju dengan cadangan seorang lagi peguam Siti Bainun, Nur A’minahtul Mardiah Md Nor bahawa hanya termos yang dirampas oleh seorang pegawai polis semasa pegawai itu datang ke kondominium berkenaan.

Nur A’minahtul Mardiah: Tiada mesin penapis air dan pemanas air yang dirampas.

Yasmin: Tidak setuju.

Yasmin juga tidak bersetuju dengan cadangan Nur A’minahtul bahawa kejadian mengikat Bella serta tidak mahu memberi air minuman kepada remaja itu dilakukan olehnya dan disaksikan oleh seorang penghuni Rumah Bonda dikenali sebagai Siti.

Saksi itu turut tidak bersetuju dengan cadangan peguam berkenaan bahawa keterangannya di mahkamah adalah rekaan bertujuan untuk memastikan Siti Bainun dipenjarakan.

Disoal Timbalan Pendakwa Raya Zahida Zakaria berhubung kewujudan kain yang didakwa disumbat pada mulut Bella oleh Siti Bainun, saksi itu berkata dia tidak memaklumkan atau menceritakan kepada pihak polis mengenai perkara itu selepas Siti Bainun mengarahkannya supaya tidak berbuat demikian.

“Kalau cerita (pada polis) saya kena marah, saya tidak percaya kepada mana-mana pihak pun, kain itu sudah busuk…kain sudah buang,” kata saksi itu.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Mahkamah Sesyen Izralizam Sanusi bersambung esok.–AlHijrah Online


PENGASAS SUGARBOOK DIREMAN TUJUH HARI

SHAH ALAM: Pengasas aplikasi ‘Sugarbook’ direman selama tujuh hari bermula semalam selepas Mahkamah Tinggi membenarkan semakan permohonan yang dikemukakan oleh Pengarah Pendakwaan Negeri Selangor Muhamad Iskandar Ahmad.

Lapor BERNAMA, Hakim Datuk Noorin Badaruddin mengeluarkan perintah tersebut selepas usahawan berusia 34 tahun itu tidak membantah dan setuju untuk direman bagi membantu siasatan kes berkenaan di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

Semalam permohonan reman terhadap suspek berkenaan ditolak oleh Timbalan Pendaftar Mahkamah Tinggi Noorasyikin Sahat selepas suspek itu memberi aku janji untuk memberikan kerjasama sepenuhnya kepada pihak polis.

Suspek yang diwakili peguam T. Shashi Devan dalam hujahnya berkata anak guamnya tidak membantah semakan permohonan berkenaan dan akan memberikan kerjasama sepenuhnya bagi melengkapkan siasatan.

“Anak guam kami juga berpendapat ia merupakan platform yang baik untuk dia menyalurkan maklumat yang diperlukan agar siasatan dapat dijalankan dengan cepat dan lengkap,” katanya.

Tambah Shashi Devan, beliau memohon agar mahkamah memberi pertimbangan agar pihak polis tidak menggari tangan anak guamnya ke belakang berikutan anak guamnya pernah mengalami kecederaan di bahagian bahu.

Permohonan berkenaan kemudian mendapat perhatian Noorin yang kemudian memohon agar pihak polis memberi perhatian terhadap permintaan tersebut.

Semalam, suspek tersebut ditahan semula bagi membantu siasatan berkaitan kes rogol dan persundalan berikutan satu laporan polis daripada seorang pelajar institu pengajian tinggi pada 2019.—AlHijrah Online


6,658 KES BAHARU, HAMPIR SEPARUH KES DI SELANGOR

KUALA LUMPUR: Selangor sahaja hari ini mencatatkan jumlah kes baharu COVID-19 sebanyak 3,047 kes.

Ketua Pengarah Kesihatan, Tan Sri Dr Noor Hisham Abdullah memaklumkah, jumlah kes baharu dicatatkan di Malaysia berjumlah 6,658 kes.

Daripada jumlah tersebut, kes tempatan mencatatkan sebanyak 6,647 kes dan kes import berjumlah 11 kes.

Bagaimanapun, kes kematian yang dicatatkan hari ini direkodkan sebanyak 107 kes yang menjadikan jumlah kes kematian keseluruhan sebanyak 5,434 kes.

Selain Selangor, antara negeri tertinggi yang mencatatkan kes positif baharu adalah Negeri Sembilan 699 kes, Kuala Lumpur 616 kes, dan Johor 414 kes.

–AlHijrah Online


POLIS KENAL PASTI PENGIRIM BUNGKUSAN KEPADA PM, RAFIZI

SHAH ALAM: Polis telah mengenal pasti pengirim bungkusan mengandungi tiub ubat gigi bercorak daun ganja kepada Perdana Menteri Datuk Seri Anwar Ibrahim dan Menteri Ekonomi Rafizi Ramli.

Ketua Polis Selangor Datuk Hussien Omar Khan berkata pihaknya telah mendapat butiran pengirim dan dalam usaha mengesan individu itu yang dipercayai warga tempatan, untuk ditahan.

“Bungkusan itu selepas kita hantar ke makmal kimia dan hasil analisa mendapati tidak mengandungi sebarang jenis dadah dan ia adalah ubat gigi,” katanya pada sidang media di sini hari ini.

Media sebelum ini melaporkan polis sedang menyiasat penghantaran bungkusan yang disyaki mengandungi barang terlarang, dialamatkan kepada Anwar dan Rafizi.

Terdahulu, Hussein memaklumkan polis berjaya menumpaskan dua sindiket pengedaran dadah susulan penahanan tujuh individu warga tempatan.

Tangkapan yang turut melibatkan seorang wanita itu dilakukan Selasa lepas di sekitar Selangor dan Tanjung Malim, Perak.

“Jumlah dadah yang dirampas bagi kedua-dua kes adalah bernilai RM11.034 juta membabitkan dadah jenis methaphetamine dan heroin yang dipercayai untuk dipasarkan di Lembah Klang,” katanya dan menambah kes disiasat di bawah Seksyen 39B Akta Dadah Berbahaya 1952. –AlHijrah Online


KUIH BULAN SEBUAH SYARIKAT ADA DNA BABI

KOTA KINABALU: Majlis Ugama Islam Sabah (MUIS) mengesahkan produk makanan kuih bulan keluaran sebuah syarikat yang beroperasi di sini adalah tidak halal, berikutan terdapat asid deoksiribonukleik (DNA) babi yang dikenal pasti di dalamnya.

Setiausaha MUIS, Ramlan Awang Ali, berkata, perkara itu dibuktikan melalui keputusan ujian makmal daripada Jabatan Kimia Malaysia bertarikh 1 November yang menemukan DNA haiwan iaitu babi pada sampel kuih bulan keluaran syarikat berkenaan.

Katanya Jabatan Hal Ehwal Agama Islam Negeri Sabah (JHEAINS) bersama Jabatan Kesihatan Negeri Sabah (JKNS) dan Kementerian Perdagangan Dalam Negeri dan Hal Ehwal Pengguna, Sabah melakukan pemeriksaan pada 23 September selepas menerima aduan mengenai isu halal bagi kuih bulan keluaran syarikat itu.

“MUIS menerima laporan secara bertulis pada 16 November lalu daripada JHEAINS bagi memanggil pihak syarikat berkenaan untuk datang ke Pejabat MUIS pada 19 November bagi mendapatkan maklumat lanjut.

“Sijil halal syarikat itu telah tamat tempoh pada 15 Mei dan syarikat itu mengakui kesilapan yang berlaku,” katanya dalam satu kenyataan, semalam.

MUIS berpandangan bahawa syarikat berkenaan telah melakukan ketidakakuran syariah yang berkaitan dengan produk makanan kuih bulan yang dkeluarkan oleh syarikat itu.

“Oleh itu, MUIS telah mengambil tindakan dengan membekukan akuan permohonan pembaharuan syarikat ini dalam sistem MyeHalal dan menarik balik Sijil Pengesahan Halal Malaysia (SPHM) syarikat ini.

“Dengan penarikan balik SPHM ini, syarikat ini adalah dilarang sama sekali mengunakan SPHM dan logo Halal Malaysia untuk sebarang tujuan perniagaan, publisiti atau lain-lain di dalam atau di luar premis atas nama syarikat ini.

“Pihak MUIS juga menasihatkan semua pihak yang mengunakan sijil dan logo halal Malaysia supaya menjaga kepentingan serta sensitiviti masyarakat Islam dalam memastikan makanan, produk atau barang gunaan yang dikeluarkan sentiasa patuh syariah,” katanya. –AlHijrah Online


ISRAEL DAKWA KAWASAN “C” DI TEBING BARAT MILIKNYA

BAITULMAQDIS: Menteri Pertahanan Israel, Naftali Bennett berkata kawasan yang ditandai sebagai  “Kawasan C” di Tebing Barat adalah hak milik Israel.

Memetik agensi berita Anadolu, kawasan “C” meliputi 60 peratus Tebing Barat dan ia  di bawah kawalan Israel.

“Saya mengisytiharkan bahawa kawasan C kepunyaan Israel,” kata Bennet dalam sidang media pembinaan penempatan haram rejim Yahudi.

“Israel menempuh peperangan sebenar  di kawasan C,” kata Bennet.

“Lebih kurang sebulan yang lalu, saya mengadakan mesyuarat dan menjelaskan langkah untuk Israel memastikan kawasan itu akan menjadi sebahagian daripada Israel,” katanya.

Rakyat Palestin berikrar kawasan C adalah sebahagian Tebing Barat dan negara Palestin tidak akan wujud tanpa wilayah itu.

Dianggarkan 650,000 yahudi Israel menetap di lebih 100 penempatan yang dibina sejak 1967 apabila rejim itu menjajah Tebing Barat dan Baitulmaqdis Timur.

Undang-undang antarabangsa melihat wilayah Tebing Barat dan Baitulmaqdis Timur sebagai wilayah yang dijajah dan menganggap semua aktiviti pembinaan penempatan Yahudi di situ sebagai haram. — Terjemahan AlHijrah Online


SARAWAK: AGONG ISYTIHAR DARURAT SEHINGGA FEB 2022

KUCHING: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengisytiharkan Proklamasi Darurat di seluruh Sarawak bermula 2 Ogos ini sehingga 2 Feb tahun depan, sekali gus menggantung pilihan raya negeri (PRN) daripada diadakan dalam tempoh berkenaan.

Dalam satu warta Kerajaan Persekutuan bertarikh 30 Julai, Seri Paduka berpuas hati darurat besar iaitu wabak COVID-19 yang sedang berlaku telah menyebabkan keselamatan, kehidupan ekonomi dan ketenteraman awam terancam.

Menurut Fasal (3) Perkara 21 Perlembagaan Negeri Sarawak, Dewan Undangan Negeri (DUN) itu sepatutnya terbubar pada 7 Jun lepas, namun fasal berkenaan tidak mempunyai kuasa menurut perenggan 15(1)(a) Ordinan Darurat (Kuasa-Kuasa Perlu) 2021 yang menggantung pembubaran DUN itu.

Warta Kerajaan Persekutuan itu menyebut ordinan berkenaan akan terhenti berkuat kuasa pada 2 Ogos menurut Proklamasi Darurat yang dikeluarkan pada 11 Jan, di mana PRN Sarawak dikehendaki diadakan dalam 60 hari dari 2 Ogos mengikut Fasal (4) Perkara 21 Perlembagaan Negeri Sarawak.

“Dan bahawasanya Fasal (1) Perkara 150 Perlembagaan Persekutuan memperuntukkan bahawa dalam keadaan yang tersebut, beta boleh mengeluarkan suatu Proklamasi Darurat untuk menggantung pilihan raya umum ke Dewan Undangan Negeri untuk menghalang daripada terus merebaknya wabak COVID-19 jika pilihan raya umum diadakan,” titah Seri Paduka dalam warta berkenaan.

Warta Kerajaan Persekutuan yang dikeluarkan di Istana Abdulaziz di Indera Mahkota, Kuantan, Pahang itu turut menyatakan perkara itu akan dibentangkan di Parlimen menurut Fasal (3) Perkara 150 Perlembagaan Persekutuan.–AlHijrah Online / BERNAMA


WAKTU SUBUH DI PERAK DITAMBAH LAPAN MINIT MULAI ESOK

IPOH: Waktu solat Subuh di Perak ditambah lapan minit daripada waktu sedia ada berkuat kuasa esok.

Timbalan Mufti Perak, Datuk Zamri Hashim berkata, Sultan Perak, Sultan Nazrin Shah bertitah agar waktu subuh bagi seluruh negeri menggunakan parameter 18 darjah di bawah ufuk berbanding 20 darjah di bawah ufuk sebelum ini.

Zamri berkata Jawatankuasa Fatwa Negeri Perak membuat keputusan bahawa hukum solat subuh dilaksanakan sebelum perubahan itu adalah sah dan tidak perlu diqada.

“Ditegaskan juga, perubahan ini hanya melibatkan waktu Subuh sahaja, tanpa melibatkan waktu-waktu solat yang lain,” katanya dipetik Sinar Harian dalam kenyataan di sini hari ini.

Orang ramai boleh merujuk laman sesawang atau Facebook rasmi Jabatan Mufti Negeri Perak bagi mendapatkan waktu solat Subuh yang terkini. — AlHijrah Online


RIBUAN WARGA MAGHRIBI BERARAK SOKONG PALESTIN

RABAT: Ribuan warga Maghribi berarak di ibu kota Rabat semalam untuk menyatakan solidariri terhadap rakyat Palestin dan menolak pelan damai Amerika Syarikat untuk timur tengah.

Memetik laporan Xinhuanet, penunjuk perasaan melaungkan sokongan sambil membawa sepanduk menyokong Palestin yang bertulis “Tolak Perjanjian Abad Ini Trump,” “Solidariti Buat Rakyat Palestin” dan “Bebaskan Palestin”.

Mereka berarak selama berjam-jam sambil membawa bendera Palestin dan sepanduk besar.

Khalid Sefiani, ahli sekretariat Kumpulan Tindakan Nasional untuk Palestin, berkata, ia adalah hari bersejarah di mana rakyat Maghribi sebulat suara mengulangi penolakan mereka terhadap “Perjanjian Abad Ini”.

Perarakan itu dilakukan di atas permintaan beberapa badan politik, kesatuan sekerja dan pertubuhan sosial. — Terjemahan AlHijrah Online


POLIS AMBIL KETERANGAN DR MAHATHIR

KUALA LUMPUR: Bekas Perdana Menteri Tun Dr Mahathir Mohamad telah diambil keterangan bagi membantu siasatan berhubung kenyataan berunsur penghinaan ke atas Institusi Diraja dan Proklamasi Orang Melayu.

Setiausaha Polis Diraja Malaysia (PDRM) Datuk Noorsiah Saaduddin dalam kenyataan hari ini berkata keterangan Dr Mahathir diambil Unit Siasatan Jenayah Terkelas, D5 Bukit Aman di Yayasan Albukhary di sini pada 10.30 pagi tadi.

Beliau berkata kes berkenaan disiasat di bawah Seksyen 112 Kanun Tatacara Jenayah.

“Kes masih diperingkat siasatan,” katanya. —AlHijrah Online


Dua rumah warga Palestin diroboh serentak oleh zionis

BAITULMAQDIS, 21 Februari – Beberapa buah jentolak Israel memusnahkan dua rumah penduduk Palestin di kawasan kejiranan Beit Hanina di Baitulmaqdis Timur yang diduduki semalam.

Sumber tempatan berkata, rumah
berkenaan kepunyaan Taysir Al-Muhtaseb dan anak lelakinya, Shadi.

Ia didiami 10 ahli keluarga
terbabit, termasuk kanak-kanak.

Difahamkan selepas rumah mereka
diroboh, keluarga itu diusir keluar dari kawasan tersebut.

Berdasarkan laporan Sinar Harian yang
memetik liputan agensi berita,  rejim
Zionis sering menggunakan alasan pembinaan tanpa permit bagi membolehkannya
untuk terus merobohkan kediaman milik rakyat Palestin secara sistematik.

Hampir semua permohonan permit di
Kawasan C ditolak pihak berkuasa Israel, memaksa rakyat Palestin membina rumah
secara haram.


KONVOI JELAJAH PEDULI UMMAH MAPIM KE UTARA NEGARA

KUALA LUMPUR: Program Konvoi Jelajah Peduli Ummah Majlis Perundingan Pertubuhan Islam Malaysia (MAPIM) bergerak ke negeri-negeri di utara negara bermula semalam hingga 23 Mei ini dalam usaha membantu kelompok terjejas akibat COVID-19.

Ketua Pegawai Eksekutif MAPIM, Dr Ahmad Sani Arabi Al-Kahery berkata, berkata konvoi berskala besar disertai 20 kenderaan termasuk bas Ummah Mobile Clinic akan meneruskan bantuan kepada kelompok terjejas terutamanya peniaga kecil dan mereka yang kehilangan pekerjaan.

Empat negeri terbabit adalah Perlis, Kedah, Pulau Pinang dan Perak. — AlHijrah Online


SANI EXPRESS AMBIL TINDAKAN PEMANDU TIDAK BERHENTI SOLAT SUBUH

KUALA LUMPUR: Sani Express Sdn Bhd mengambil tindakan terhadap pemandu bas yang didakwa tidak berhenti di hentian rehat dan rawat (R&R) untuk solat Subuh.

Menurut kenyatan yang dikeluarkan, syarikat bas itu memandang serius berkenaan insiden tersebut dan berasa kesal terhadap apa yang berlaku.

“Berhenti rehat dan solat adalah prosedur wajib bagi semua pemandu Sani Express semasa dalam perjalanan.

“Solat lima waktu adalah perkara wajib yang harus dilaksanakan kita sebagai umat Islam,” katanya.

Sani Express turut memohon maaf di atas insiden yang berlaku dan berjanji serta berusaha agar perkara tersebut tidak berulang lagi. – AlHijrah Online


TANGANI ISU BOIKOT KELAPA SAWIT DENGAN ADVOKASI

Dunia menyaksikan bagaimana industri kelapa sawit  di Malaysia dan Indonesia terus dibelenggu dengan krisis dagangan.

Bermula dengan kempen memboikot komoditi itu oleh Kesatuan Eropah yang dijangka berkuatkuasa pada 2022, diikuti pula dengan beberapa buah negara Eropah yang lain seperti Iceland dan yang terkini adalah India yang menyatakan keputusannya untuk memansuhkan import komoditi tersebut dengan alasan membantah suara Malaysia mengkritik pelaksanaan dasar kewarganegaraan ke atas penduduk Islam di negara itu.

Ternyata dorongan terhadap isu-isu ini sedikit telah menjejaskan eksport negara kita ke Eropah dan India.

Malaysia mengeksport minyak kelapa sawit yang kedua terbesar di Eropah dan dijangka menyaksikan  kerugian sebanyak  RM11 billion, yang mana RM777.7 juta   dan melibatkan eksport 235,291 ton biodiesel di benua tersebut.

Sementara di India pula akan menyaksikan lebihan sebanyak 800,000 tan minyak ini tidak terjual akibat daripada perang dingin berkaitan isu kedua-dua negara tersebut.

Dalam konteks isu memboikot minyak kelapa sawit oleh Kesatuan Eropah, terdapat beberapa persoalan yang diutarakan, melibatkan strategi kesedaran komuniti di benua tersebut terhadap realiti maklumat mengenai isu kelapa sawit yang tular dikebanyakan negara Eropah seperti di Paris, Italy, Netherlands dan Iceland dan di media sosial.

Apakah yang difahami oleh komuniti Eropah berkaitan dengan perusahaan komoditi kelapa sawit? Setakat manakah langkah advokasi yang Malaysia lakukan untuk menangani kempen-kempen boikot minyak kelapa sawit?

Ternyata persoalan-persoalan ini belum berhasil untuk menepis tohmahan-tohmahan kempen yang menggunakan pendekatan isu penebangan hutan yang merupakan  tunggak krisis ini, selain saliran gambut dan kerugian biodiversiti yang telah memberi kesan kepada kehidupan spesies, kesan perubahan cuaca dan pencemaran yang terancam yang banyak dipropagandakan oleh pertubuhan bukan kerajaan (NGO) dan aktivitis alam sekitar di Eropah dalam siri-siri kempen mereka.

Baru-baru ini kajian yang dibuat oleh sekumpulan penyelidik  yang diketuai oleh Universiti Putra Malaysia (UPM) dan beberapa buah Institut Pengajian Tinggi (IPT) di dalam dan luar negara berkaitan dengan impak isu minyak kelapa sawit ini mendedahkan pendekatan strategi advokasi komunikasi bagi menangani ancaman propaganda kempen yang ditularkan di benua Eropah.

Kajian kumpulan fokus yang mengupas pandangan responden dari golongan akedemia, aktivitis alam sekitar dan komuniti di Paris, Amsterdam dan Vienna untuk mengenal pasti punca kegagalan penyaluran komunikasi untuk mengekang persepsi negatif masyarakat Eropah menerusi kempen-kempen membaikot komoditi ini.

Kajian yang dilakukan itu menyusuri sikap, tingkah laku dan keyakinan berterusan masyarakat Eropah terhadap kempen isu-isu berkaitan minyak kelapa sawit yang terdedah kepada mereka, sama ada disebarkan oleh media konservatif atau media siber.

Kajian mendapati bahawa persepsi masyarakat terhadap penularan kempen boikot minyak kelapa sawit yang dibuat di benua itu hanya berkisarkan kepada provokasi maklumat tanpa fakta yang jelas, menyeluruh dan adil.

Hasil kajian tinjauan tersebut mendapati bahawa industri minyak sawit pada masa ini harus konsisten mengaturkan strategi intervensi berasaskan hasil dan tidak bertumpu kepada nilai komersil komoditi itu semata-mata.

Pemulihan reputasi terhadap industri kelapa sawit harus diberi keutamaan dengan pendekatan komunikasi strategik yang lebih berfokus dan bersasaran bagi memastikan penumpuan pemulihan isu komoditi ini dapat dilaksanakan dengan jayanya.

Sehingga kini, aktivis-aktivis alam sekitar memanipulasikan isu boikot minyak kelapa sawit ini dengan menyuntik tanggapan masyarakat umum Eropah menyerang  kepada isu penebangan hutan dan kehilangan biodiversiti, namun pada hakikatnya kumpulan itu gagal dalam menyerlahkan fakta-fakta yang berasaskan bukti secara saintifik .

Walaupun terdapat cadangan penggunaan pelbagai jenis minyak untuk menggantikan hasil komoditi ini , ia tidak memperkukuhkan dengan  fakta dan tidak  dapat menyelesaikan isu penebangan hutan.

Ini kerana aktiviti penebangan hutan masih dilakukan berleluasa untuk menghasilkan pelbagai jenis produk dari komoditi-komoditi seperti penanaman minyak zaitun, minyak soya dan sebagainya.

Justeru, suatu pendekatan advokasi strategi perhubungan awam untuk menilai keberkesanan penyaluran maklumat umum amat diperlukan bagi menangani penularan kempen isu boikot minyak kelapa sawit yang semakin meluas dengan mengambil kira pelaksanaan tindakan-tindakan tersebut.

Kegagalan pengawalan krisis kerana tidak mengambil kira gambaran sebenar isu minyak kelapa sawit itu terjadi disebabkan oleh tidak memahami kelompok komuniti terlibat, menyebabkan krisis ini sukar dipantau.

Suatu Pusat Maklumat Respons Komunikasi Krisis di peringkat operasi kempen dan strategik harus diwujudkan bagi membuat perancangan, pelaksanaan dan pemantauan sentimen isu dengan lebih berkesan pada peringkat awal.

Sehubungan dengan itu juga, suatu koordinasi pengurusan kerja di antara pemegang taruh yang berkepentingan dengan lebih sistematik harus dijanakan supaya maklumat yang disampaikan kepada sasaran komuniti dapat dibuat secara telus.

Ini akan mewujudkan suatu perkongsian nilai  yang mudah difahami di semua peringkat institusi dan perundangan.

Penggunaan media siber secara optimum boleh membantu memanfaatkan penyaluran maklumat dengan lebih berkesan dan dapat menguruskan pengendalian jangkaan komuniti terhadap sentimen isu yang tular di media sosial.

Para pemimpin politik dan kerajaan harus bertanggungjawab untuk menyakinkan masyarakat supaya mempercayai dan menyakini bentuk maklumat yang disalurkan secara konsisten kepada masyarakat dengan gambaran menyeluruh dan adil.

Ini juga dapat meningkatkan kredibiliti kerajaan sebagai institusi yang berupaya menyalurkan maklumat berkesan kepada sasaran masyarakat untuk memnuhi agenda negara.

Dari perspektif yang lain, suatu penelitian terhadap sentimen isu daripada penularan maklumat berkaitan dengan kempen boikot minyak kelapa sawit ini harus dikenal pasti.

Bagaimana keputusan yang dibuat berdasarkan akauntabiliti kerajaan untuk mengembalikan keyakinan masyarakat daripada sebarang kepincangan dalam pengurusan krisis ini dapat ditangani? Bagaimana agensi-agensi kerajaan berkaitan dapat  menguruskan proses maklum balas responden terhadap krisis yang dihadapi? Persoalan inilah yang harus difikirkan.

Pendekatan komunikasi strategik pengendalian krisis dan isu awam sebegini sudah seharusnya menjadi paksi terhadap pembinaan semula reputasi industri kelapa sawit di negara ini yang tercalar dapat dipulihkan.

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


PENJARA SEHARI, DENDA RM2,500 SELEPAS RENTAS NEGERI UNTUK BERBULAN MADU

KUALA LUMPUR: Sepasang suami isteri yang tular merentas negeri ke Johor untuk berbulan madu, dipenjara sehari serta dikenakan denda RM2,500 oleh Mahkamah Majistret Kuala Lumpur.

Hukuman dijatuhkan Majistret Wong Chai Sia selepas kedua-dua tertuduh Iram Naz Hafiz Sabir Muhammed, dan suami Azharique Shah Abdul Jalil mengaku bersalah atas pertuduhan memberi maklumat palsu untuk merentas negeri.

Terdahulu, tular gambar di media sosial yang menunjukkan pasangan tersebut pergi berbulan madu di sebuah kawasan peranginan di Johor.

Pasangan tersebut turut memberikan tip kepada netizen bagaimana cara untuk merentas negeri melalui Instagram Story.

Suami isteri berkenaan telah memohon permit pergerakan Perintah Kawalan Pergerakan Bersyarat (PKPB) di Balai Polis Wangsa Maju, atas urusan perniagaan mereka ke Johor Bahru dan mereka juga mengemukakan surat arahan menjalankan tugas oleh syarikat.—AlHijrah Online


ZULKIFLI JUMPA KUMPULAN LGBT DALAM MASA TERDEKAT

KUALA LUMPUR: Kerajaan akan bertemu kumpulan-kumpulan lesbian, gay, biseksual dan transgender (LGBT) serta aktivis dan badan bukan kerajaan (NGO) berkaitan.

Menurut Menteri di Jabatan Perdana Menteri (Agama), Datuk Dr. Zulkifli Mohamad Albakri, pihaknya merancang agar pertemuan itu diadakan dalam masa terdekat.

Kata Zulkifli, perjumpaan itu bagi membincangkan isu-isu berkaitan komuniti berkenaan.

“Pendekatan (yang ada) cukup baik, kita berbincang dan kita ingin tahu apa permasalahan (mereka) di samping kita kemukakan beberapa solusi. Saya juga mengambil kesempatan untuk memberi sedikit bantuan kepada mereka insha Allah.”

Menurut Zulkifli lagi, pihaknya terbuka untuk menyelami permasalahan golongan berkenaan, namun mereka perlu akur dan patuh batasan dalam masyarakat, keluarga dan kejiranan bagi mewujudkan suasana harmoni dalam kehidupan majmuk.

Bulan lalu Zulkifli dilapor memberi ‘lesen penuh’ kepada penguatkuasa Jabatan Agama Islam Wilayah Persekutuan (JAWI) untuk mengambil tindakan terhadap golongan transgender, berdasarkan prosedur operasi standard (SOP) yang ditetapkan.

Kenyataan itu bagaimanapun dikecam Suruhanjaya Pakar Undang-Undang Antarabangsa (ICJ) yang menggesa arahan itu dibatalkan, kononnya bagi memastikan perlindungan yang sama dan tiada diskriminasi terhadap golongan LGBT. / AlHijrah Online